KUALA LUMPUR - Calon DAP dalam Pilihan Raya Kecil (PRK) Teluk Intan, Dyana Sofya Mohd. Daud mendakwa kajiannya di Teluk Intan sejak dua minggu lalu mendapati masalah jenayah di daerah itu amat serius.

Beliau mendakwa, masalah jenayah antara perkara yang merunsingkan pengundi di kawasan itu berdasarkan tinjauan dilakukan DAP tersebut.

"Jenayah dan masalah sosial berada di kedudukan kedua tertinggi antara masalah yang ditimbulkan oleh mereka yang menjawab soalan tinjauan kami.

"Polis Diraja Malaysia (PDRM) mesti meningkatkan profesionalisme dan kecekapan pasukan tersebut dan meletakkan lebih banyak sumber untuk membanteras jenayah," dakwanya melalui satu kenyataan media hari ini.

Dyana Sofya juga seolah-olah mahu menyalahkan PDRM dalam perkara itu apabila mendakwa cuma 10,000 daripada 120,000 anggota pasukan itu yang digerakkan untuk kerja-kerja membanteras jenayah.

"Yang peliknya, jumlah anggota cawangan khas yang dikhaskan untuk ‘melindungi’ ahli politik hampir sama banyaknya dengan Jabatan Siasatan Jenayah," dakwa beliau.

Dakwaan Dyana itu bagaimanapun menimbulkan tanda tanya sama ada ia pandangan gadis tersebut atau ada pihak mengajarnya berkata begitu..

Ia kerana perkara itu pernah dibangkitkan Setiausaha Agung DAP, Lim Guan Eng sebelum ini dan kini dikitar semula sebagai bahan kempennya di Teluk Intan. - mynewshub.my