SAO PAULO - FIFA membayar 20 juta euro atau AS$27.1 juta untuk membantu pembikinan filem mengenai Piala Dunia yang menampilkan aktor, Tim Roth sebagai presiden FIFA, Sepp Blatter.

Pengarah Kewangan FIFA, Markus Kattner memberitahu pemberita hari ini bahawa pembiayaan untuk filem berjudul “United Passions” itu sudah dipersetujui kongres badan bola sepak dunia itu pada 2009 di Bahamas.

Beberapa anggota jawatankuasa eksekutif FIFA secara peribadi berpendapat mereka setakat ini tidak nampak bagaimana filem itu boleh menjadi sumber pendapatan kepada FIFA.

“Kos membiayainya adalah dari bajet sedia ada," kata Kattner memetik belanjawan awal Piala Dunia FIFA yang dikeluarkan pada 2010.

Kattner berkata, bajet keseluruhan filem itu menelan belanja 23.5 juta euro (AS$32 juta).

“United Passions” juga menampilkan Gerard Depardieu sebagai Jules Rimet, iaitu pengasas Piala Dunia yang juga bekas presiden FIFA.

Sam Neill memainkan watak Joao Havelange, yang mengetuai FIFA dari 1974 hingga 1998 sebelum Blatter mengambil alih jawatan itu.

Havelange meletakkan jawatan sebagai presiden kehormat FIFA tahun lalu selepas namanya dikaitkan dengan kontrak komersial untuk Piala Dunia yang bernilai jutaan dolar. - AP