PUTRAJAYA - Masalah perumahan penjawat awam di Putrajaya dijangka akan dapat dikurangkan dengan siapnya fasa pertama Perumahan Penjawat Awam 1Malaysia (PPA1M) pada 2017.

Presiden Perbadanan Putrajaya (PPj) Tan Sri Aseh Che Mat berkata dengan siapnya projek perumahan itu, sejumlah 10,020 penjawat awam bakal memiliki rumah sendiri.

"Jadi pemohon yang sekarang tinggal di kuarters akan berpindah ke rumah sendiri membolehkan kekosongan kuarters diberikan kepada penjawat awam lain," katanya kepada pemberita di sini hari ini.

Beliau berkata sebaik siapnya PPA1M Fasa 1, pihaknya akan merancang bagi pembinaan Fasa 2.

"Ia masih dalam perancangan tetapi mungkin kali ini kita akan beri peluang kepada penjawat awam untuk memiliki rumah jenis teres atau banglo pula," katanya.

Terdahulu Aseh menghadiri Majlis Cabutan Undi PPA1M siri keempat untuk PPA1M Pangsapuri Larai, disempurnakan Menteri Wilayah Persekutuan Datuk Seri Tengku Adnan Tengku Mansor di Pusat Konvensyen Antarabangsa Putrajaya.

PPA1M Pangsapuri LARAI akan dibina di Presint 6, menyediakan 1,680 unit rumah.

Sebelum ini, terdapat tiga lagi siri cabutan membabitkan 1,263 unit rumah untuk projek perumahan Selasih, Presint 17 dan Palma, Presint 11; 1,062 unit rumah untuk projek perumahan Seruling Presint 5; 1,167 unit rumah untuk projek perumahan Jintan Presint 16 dan Melinjau Presint 11.

Sehingga kini, sebanyak 5,172 unit rumah PPA1M telah ditawarkan dan sebanyak 10,020 permohonan yang diterima.

Aseh berkata semua pemohon yang layak dan menepati kriteria berpeluang memiliki rumah PPA1M menerusi beberapa lagi siri cabutan undi yang akan dijalankan PPj. - BERNAMA