KUALA LUMPUR - Institut Keselamatan dan Kesihatan Pekerjaan Kebangsaan (NIOSH) menggesa semua syarikat binaan memberi kerjasama kepada Kementerian Kesihatan bagi memerangi wabak denggi yang semakin meningkat.

Pengerusinya, Tan Sri Lee Lam Thye berkata, syarikat binaan perlu memastikan semua tapak kerja mereka terutama tapak-tapak pembinaan dipastikan bebas daripada tempat pembiakan nyamuk aedes.

"Adalah menjadi tanggungjawab kontraktor di tapak kerja dan juga pekerja mereka untuk memastikan kebersihan di tapak kerja dan membuang semua objek seperti bekas kosong, tin, tayar dan lain-lain yang boleh menjadi tempat pembiakan nyamuk aedes," katanya melalui satu kenyataan media hari ini.

Lam Thye berkata, syarikat swasta yang lain juga digesa memastikan tempat kerja bebas daripada tempat pembiakan nyamuk aedes demi kebaikan pekerja dan majikan syarikat itu.

"Memandang kepada betapa seriusnya masalah denggi di negara ini, sektor swasta perlu memberikan kerjasama sepenuhnya kepada Kementerian Kesihatan untuk membenteras kes denggi yang semakin meningkat," tegasnya. - mynewshub.my

&nbsp;