KUALA LUMPUR - KFC Malaysia akan membuka Restoran Hijau pertama di Asia Tenggara di Nilai, Negeri Sembilan pada pertengahan tahun ini dengan anggaran pelaburan sebanyak RM2 juta hingga RM3 juta.

Naib Presiden Kanan Ling Mee Jiuan berkata, restoran itu sama seperti restoran-restoran KFC yang lain tetapi ia bersifat lebih mesra alam dan menggunakan bahan yang berbeza. Beliau enggan menjelaskan lebih lanjut kerana ia masih sedang dibangunkan.

"Kami sudah ada tempat di Nilai tetapi ia masih dalam proses pembangunan. Kami akan membuat pengumuman sewajarnya apabila ia siap," katanya kepada pemberita pada majlis pelancaran burger Zinger Remixed yang baharu di sini hari ini.

KFC Malaysia kini mempunyai 582 cawangan dan bercadang untuk membuka 25 lagi tahun ini termasuk 20 cawangan pandu lalu dengan anggaran kos dari RM1.5 juta bagi setiap cawangan.

Ling berkata, KFC Malaysia menjangkakan peningkatan jualan sebanyak 10 peratus, selepas membelanjakan RM3.3 juta untuk mengiklan di televisyen dan radio, media digital dalam talian, iklan luar bangunan serta bahan-bahan yang diedarkan di titik jualan.

Katanya, KFC juga menyasarkan untuk memperkenal dua produk baharu setiap dua bulan.

Produk baharu berikutnya akan ilancarkan pada Hari Raya Aidilfitri. - BERNAMA