KOTA TINGGI - Seorang lelaki warga emas maut dan anaknya cedera parah manakala empat yang lain cedera ringan dalam nahas melibatkan tiga kenderaan di Kilometer 11 Jalan Kota Tinggi–Kluang berhampiran Kampung Desa Makmur, malam tadi.

Dalam kejadian pukul 9.30 malam itu, mangsa yang terbunuh dikenali sebagai Teo Yoke Eng, 76, selepas tersepit dalam kereta Toyota Altis yang dipandu anaknya, Lee Sing@Lee Yong Sang, 41, yang juga cedera parah.

Ketua Polis Daerah Kota Tinggi, Superintendan Rahmat Othman berkata, kemalangan berlaku apabila pemandu Toyota Altis yang berada di hadapan sekali memberhentikan kenderaannya di bahu kiri jalan untuk membuat pusingan ke arah Kota Tinggi.

Katanya, tindakan pemandu Toyota Altis itu menyebabkan pemandu Proton Waja, Mohd. Norfazri Sakiman, 30, yang mengekori tidak sempat mengelak lalu melanggar bahagian belakang Toyota Altis.

"Sebuah lagi kenderaan (Perodua Myvi) turut melanggar di bahagian belakang Proton Waja," katanya yang dihubungi di sini hari ini.

Rahmat berkata, pelanggaran itu menyebabkan pemandu Proton Waja serta empat penumpangnya mengalami cedera ringan, manakala pemandu Perodua Myvi bersama enam penumpang lain tidak mengalami sebarang kecederaan. - BERNAMA