<p style="text-align: justify;">SINGAPURA - Presiden Singapura, Dr Tony Tan Keng Yam, berkata Malaysia dan Singapura masing-masing akan kekal sebagai rakan dagang utama.</p>
<p style="text-align: justify;">"Kerjasama dalam bidang ini akan terus diperkukuh, terutama menerusi kerjasama di Iskandar Malaysia.</p>
<p style="text-align: justify;">"Kerjasama ini akan terus mengintegrasikan ekonomi kita dan membantu urusan satu sama lain dengan lebih baik untuk menghadapi cabaran persaingan global.</p>
<p style="text-align: justify;">"Bersama-sama, kita boleh merealisasikan potensi yang digabungkan untuk memberi kehidupan yang lebih baik untuk rakyat kita," katanya dalam ucapan pada jamuan negara di Istana pada petang semalam.</p>
<p style="text-align: justify;">Singapura kini adalah pelabur terbesar Malaysia di Iskandar Malaysia.</p>
<p style="text-align: justify;">Presiden Tan dan isteri, Mary Tan, menganjurkan bankuet negara itu sempena lawatan negara Seri Paduka Baginda Yang di-Pertuan Agong, Tuanku Abdul Halim dan Raja Permaisuri Agong, Tuanku Hajah Haminah, ke Singapura.</p>
<p style="text-align: justify;">Turut hadir, Timbalan Perdana Menteri Singapura, Teo Chee Hean; Menteri di Pejabat Perdana Menteri, Lim Swee Say; Menteri Kerja Raya Malaysia, Datuk Fadillah Yusof; Pesuruhjaya Tinggi Malaysia ke Singapura, Datuk Husni Zai Yaacob; dan Tunku Laksamana Kedah, Tan Sri Tunku Abdul Hamid Thani Almarhum Sultan Badlishah.</p>
<p style="text-align: justify;">Tan berkata kerjasama antara kedua-dua negara telah berkembang tahun ke tahun sejak kebelakangan ini, malah berjaya menyelesaikan perbezaan yang sudah lama tertangguh.</p>
<p style="text-align: justify;">"Kami sudah melakar kemajuan dalam projek Kereta Api Berkelajuan Tinggi Singapura-Kuala Lumpur dan Rapid Transit Link antara Johor Bahru dan Singapura.</p>
<p style="text-align: justify;">Inisiatif ini akan membuka jalan untuk meningkatkan perhubungan antara kedua-dua negara," katanya.</p>
<p style="text-align: justify;">Tuanku Abdul Halim dan Tuanku Hajah Haminah, berangkat tiba di sini pada Ahad. - BERNAMA</p>