KUALA LUMPUR - Jemaah Menteri bersetuju menubuhkan sebuah Jawatankuasa Koordinasi bagi menyambut dan memberi penghormatan terakhir kepada jenazah-jenazah warga Malaysia yang terkorban dalam tragedi pesawat Malaysia Airlines (MAS) MH17.

Menteri Pertahana, Datuk Seri Hishammuddin Tun Hussein berkata, Jawatankuasa Koordinasi itu akan dinaungi oleh Timbalan Perdana Menteri, Tan Sri Muhyiddin Yassin dan dianggotai seramai 10 menteri terlibat.

"Manakala, saya selaku Menteri Pertahanan dipertanggungjawabkan mengkoordinasi Jawatankuasa  Koordinasi tersebut. Mesyuarat pertama jawatankuasa koordinasi ini akan diadakan pada esok di Kementerian Pertahanan dan akan dipengerusikan oleh saya sendiri," katanya dalam satu kenyataan media hari ini.

Hishammuddin berkata, mesyuarat koordinasi esok akan melibatkan penyertaan Menteri Luar Negeri, Datuk Seri Anifah Aman, Menteri Kemajuan Luar Bandar dan Wilayah, Datuk Seri Shafie Apdal, Menteri Pengangkutan, Datuk Seri Liow Tiong Lai dan Menteri  Komunikasi dan Multimedia Datuk Seri Ahmad Shabery Cheek.

Turut terlibat adalah Menteri Kesihatan, Datuk Seri Dr S. Subramaniam, Menteri Pembangunan Wanita, Keluarga dan Masyarakat, Datuk Rohani Abdul Karim, Menteri di Jabatan Perdana Menteri, Datuk Seri Jamil Khir Baharom, Menteri di Jabatan Perdana Menteri, Tan Sri Joseph Kurup dan Menteri di Jabatan Perdana Menteri, Datuk Wee Ka Siong,

Menurut beliau, beberapa agensi lain akan turut hadir ke mesyuarat koordinasi tersebut antaranya Angkatan Tentera Malaysia (ATM), Jabatan Kemajuan Islam Malaysia (JAKIM), Jabatan Perpaduan Negara dan Integrasi Nasional, Sistem Penerbangan Malaysia (MAS) dan Malaysia Airport Holdings Berhad (MAHB).

Jelasnya, mesyuarat itu akan membincangkan secara terperinci persediaan upacara menyambut dan menerima jenazah tersebut, selain taklimat dan penerangan lanjut berkaitan tugas dan tanggungjawab setiap kementerian dan agensi yang terlibat.

Kata beliau, semua cadangan dan pandangan daripada mesyuarat koordinasi esok akan dibentang kepada Timbalan Perdana Menteri pada mesyuarat khas yang dijangka diadakan pada minggu hadapan.