<p style="text-align: left;">DUNGUN - Sepasang suami isteri diberkas bersama 80 botol serbuk putih dipercayai dadah jenis heroin bernilai kira-kira RM36,000 dalam serbuan jam 9 malam di rumah sewa mereka di Kampung Balai Besar, Jumaat lalu.</p>
<p style="text-align: left;">Ketua Polis Daerah Dungun Supt Ahmad Zailani Yaacub berkata suami berkenaan berusia 21 tahun sementara isterinya berusia 17 tahun.

"Hasil pemeriksaan polis di dalam sebuah bilik rumah suspek itu menemui 10 botol berisi serbuk putih dipercayai heroin sebelum suspek membawa polis ke belakang rumahnya.</p>
<p style="text-align: left;">"Siasatan lanjut kami berjaya menemui 70 botol lagi berisi serbuk yang sama yang dibungkus di dalam kertas surat khabar dan diletakkan di dalam sebuah tin biskut," katanya kepada pemberita di sini hari ini.</p>
<p style="text-align: left;">Menurutnya selain itu polis turut merampas wang tunai berjumlah RM6,000 dan dua buah motosikal milik suspek turut disita.

"Kita berjaya merampas 80 botol dadah yang dianggarkan kira-kira 450 gram dan ini merupakan kejayaan terbesar di daerah ini sejak empat tahun lalu hasil maklumat awam dan risikan.</p>
<p style="text-align: left;">Ahmad Zailani berkata kedua-dua suspek ditahan reman selama tujuh hari dari tarikh tangkapan dan mereka akan disiasat mengikut Seksyen 39B Akta Dadah Berbahaya. - BERNAMA</p>