<p style="text-align: justify;">KUALA LUMPUR - Pada waktu ramai pihak mengecam keganasan yang ditimbulkan peserta perhimpunan anti Cukai Barangan dan Perkhidmatan (GST) di ibu negara semalam, Suruhanjaya Hak Asasi Manusia Malaysia (Suhakam) pula memuji perhimpunan haram tersebut.</p>
<p style="text-align: justify;">Pengerusi Suhakam, Tan Sri Hasmy Agam berkata, pihaknya memuji pengendalian perhimpunan tersebut di sekitar Dataran Merdeka kerana didakwa berlangsung dengan aman.</p>
<p style="text-align: justify;"><strong>"Suhakam melihat perkara ini satu hasil positif daripada kerjasama baik dalam kalangan penganjur perhimpunan, peserta dan pihak berkuasa.</strong></p>
<p style="text-align: justify;"><strong>"Kami juga berbesar hati memerhatikan tiada Unit Simpanan Persekutuan (FRU) digunakan dalam perhimpunan itu dan jalan-jalan utama dan stesen pengangkutan awam juga tidak ditutup," dakwanya melalui satu kenyataan media hari ini.</strong></p>
<p style="text-align: justify;">Kebanyakan media hari ini bagaimanapun melaporkan banyak insiden ganas dan kekecohan berlaku dalam perhimpunan anjuran pembangkang tersebut termasuk beberapa pengamal media dipukul oleh peserta perhimpunan.</p>
<p style="text-align: justify;">Hasmy seterusnya mendakwa, perhimpunan di ibu negara semalam satu pembaharuan positif dalam profesionalisme pihak polis dalam mengendalikan perhimpunan awam.</p>
<p style="text-align: justify;">Justeru, katanya, Suhakam memuji penganjur dan peserta perhimpunan itu atas hubungan kerjasama positif mereka dengan pihak berkuasa.</p>
<p style="text-align: justify;">"Kami mengalu-alukan kerjasama berterusan, persefahaman dan rasa hormat dalam perhimpunan aman di masa depan," katanya. - mynewshub.my</p>