KUCHING - Seorang pekerja buruh binaan maut, manakala 151 pesakit dipindahkan dalam kejadian kebakaran di bangunan Pusat Kajian Klinikal (CRC) yang masih dalam pembinaan di Hospital Umum Sarawak (HUS), petang semalam.

Ketua Polis Daerah Kuching ACP Roslan Bek Ahmad berkata, mangsa yang maut adalah lelaki warganegara Indonesia yang dikenali sebagai Teguh Prayitno, 30.

Menurutnya, mangsa dipercayai terbunuh akibat sesak nafas ekoran asap tebal menyebabkan mangsa gagal keluar dari bangunan tersebut dalam kejadian yang berlaku sekitar jam 5 petang itu.

“Mangsa semasa kejadian dikatakan sedang melakukan kerjakerja di bahagian siling bangunan tersebut dan kita percaya mangsa terbunuh akibat terhidu asap menyebabkan dia rebah sebelum berjaya dikeluarkan oleh pihak bomba.

“Bagaimanapun, mangsa disahkan meninggal dunia selepas itu dan terdapat kesan melecur di badan mangsa,” ujarnya semasa ditemui pemberita di tempat kejadian semalam.

Tambahnya lagi, beberapa rakan sekerja mangsa berjaya menyelamatkan diri dalam kejadian tersebut.

Sementara itu, Pengarah Kesihatan Negeri Datu Dr Zulkifli Jantan semasa ditemui memberitahu, seramai 151 pesakit daripada 10 wad telah dipindahkan ekoran insiden tersebut.

“Seramai 151 pesakit daripada enam wad kanak-kanak dan empat wad am telah dipindahkan sebagai langkah keselamatan sehingga arahan seterusnya,” katanya.

Tambahnya, tiada insiden yang tidak diingini berlaku sepanjang proses pemindahan tersebut.

Pengarah Jabatan Bomba dan Penyelamat Sarawak Nor Hisham Mohammad pula berkata, kebakaran tersebut dipercayai berpunca daripada kerja-kerja kimpalan di bahagian auditorium bangunan itu.

“Dipercayai terdapat percikan api yang terhasil daripada kerjakerja kimpalan tersebut dan telah terkena bahan binaan yang mudah terbakar sehingga menyebabkan kebakaran berlaku.

“Sungguhpun begitu, siasatan masih dijalankan untuk mencari punca sebenar kebakaran tersebut,” katanya.

Seramai 17 anggota dari Balai Bomba Padungan dan Batu Lintang yang diketuai Komander Operasi Bomba dan Penyelamat Zon Kuching Tiong Ling Hii bergegas ke tempat kejadian untuk memadam kebakaran tersebut. - <strong>Borneo Post</strong>