KUALA LUMPUR - Sekumpulan 47 kanak-kanak program Permata Seni berjaya memukau kumpulan koir gabungan pelajar sekolah menengah dari New Zealand dalam persembahan gabungan istimewa anjuran Kementerian Pelancongan dan Kebudayaan Malaysia dan Jabatan Kebudayaan dan Kesenian Negara (JKKN) hari ini.

Kanak-kanak berumur antara 7 dan 15 tahun yang dibimbing penyanyi Shafinaz Selamat itu mendapat 'standing ovation' daripada New Zealand's Secondary Student Choir (NZSSC) selepas menampilkan persembahan yang cukup bertenaga dan menghiburkan lebih 600 penonton.

Persembahan selama satu jam setengah itu menampilkan tiga kumpulan koir iaitu NZSSC, Permata Seni dan Kumpulan Koir Kebangsaan yang berlangsung di auditorium, Jabatan Muzium Malaysia di sini.

Pengarah Bahagian Bimbingan Seni Budaya JKKN, Mohd Amran Mohd Haris berkata pihaknya sangat berbangga dengan persembahan gabungan kumpulan koir berkenaan dan ia boleh dijadikan platform untuk persembahan di luar negara.

"Pada pendapat saya, ini merupakan kolaborasi yang sangat bagus antara koir tempatan untuk mereka menimba pengalaman dan peluang terbaik untuk membuat persembahan bersama kumpulan koir dari luar negara," katanya.

Permata Seni yang dilancarkan pada 2010 adalah satu cabang program Permata Negara yang bertujuan mengenal pasti kanak-kanak pemilik potensi dalam bidang seni dan menggilap bakat mereka melalui latihan dan pendedahan.

NZSSC yang julung kali membuat persembahan di Malaysia, terdiri daripada 57 anggota gabungan pelajar sekolah menengah di New Zealand yang berumur antara 15 hingga 17 tahun.

Antara lagu-lagu yang disampaikan NZSSC ialah I've Got the World On A String, Tate Le FiaManatua dan Twatanbou sementara kumpulan koir Permata Seni mendendangkan lagu That's What Friends Are For, Kain Songket dan I Want You Back.

Kumpulan Koir Kebangsaan pula mempersembahkan dua lagu iaitu Listen dan Diamonds Are A Girl's Best Friend. - BERNAMA