<p style="text-align: justify;">KUALA LUMPUR - Malaysia kini berada pada landasan yang betul serta menepati konsep maqasid syariah dalam sistem pentadbiran negara, kata bekas Mufti Wilayah Persekutuan, Datuk Wan Zahidi Wan Teh.</p>
<p style="text-align: justify;">Beliau berkata prinsip maqasid syariah telah dilaksanakan di negara ini berlandaskan lima prinsip utama iaitu menjaga agama, nyawa, akal, maruah keturunan dan harta benda.</p>
<p style="text-align: justify;">"Kita sudah laksanakan namun kita perlu menjaga daripada dicemari pelbagai perkara yang boleh merosakkan serta memesongkan negara daripada landasan tersebut.</p>
<p style="text-align: justify;"><strong>"Asasnya adalah akidah yang perlu dijaga serta dihayati semua pihak selain mengharamkan perkara-perkara yang boleh merosakkan keamanan dan akal masyarakat di negara ini," katanya selepas membentangkan kertas kerja bertajuk 'Hubungan antara Wasatiyah dengan Maqasid Syariah: Suatu Pengamatan' pada seminar antarabangsa 'Penghayatan Wasatiyah Dalam Kerangka Maqasid Syariah' di sini, hari ini.</strong></p>
<p style="text-align: justify;">Seminar itu dihadiri 700 peserta dan sejumlah 10 kertas kerja dalam pelbagai bidang dibentangkan.</p>
<p style="text-align: justify;">Ditanya mengenai hubungan antara wasatiyah dan maqasid syariah, Wan Zahidi berkata wasatiyah membawa maksud suatu sifat kesederhanaan, hak benar dan adil yang perlu diamalkan setiap umat Islam manakala maqasid syariah ialah mewujudkan kebaikan, menolak keburukan serta menghilangkan kemudaratan.</p>
<p style="text-align: justify;">Katanya, kedua-dua konsep itu perlu disatukan oleh sesebuah kerajaan dalam memerangi pelbagai unsur negatif yang boleh merosakkan agama secara halus serta mampu menjejaskan akidah.</p>
<p style="text-align: justify;">"Perlu ada satu kerajaan yang kuat untuk urus tadbir negara dibantu pasukan keselamatan seperti polis dan tentera untuk menjaga keamanan negara manakala agensi seperti Jabatan Kemajuan Islam Malaysia (Jakim) dan jabatan agama Islam di setiap negeri bagi menjaga akidah umat Islam," katanya.</p>
<p style="text-align: justify;">Selain Malaysia, seminar dua hari anjuran Institut Wasatiyah Malaysia (IWM) dengan kerjasama Felda itu melibatkan ilmuwan dari Jordan, Kuwait, Arab Saudi, Qatar dan Indonesia.</p>
<p style="text-align: justify;">Majlis penutup seminar ini akan disempurnakan Menteri di Jabatan Perdana Menteri, Datuk Seri Jamil Khir Baharom esok. - BERNAMA</p>