KUALA LUMPUR - Dua Ahli Parlimen PKR, N. Surendran (Padang Serai) dan Fuziah Salleh (Kuantan) diarahkan keluar dari Dewan Rakyat hari ini selepas mengingkari nasihat Speaker Tan Sri Pandikar Amin Mulia.

Fuziah diarah keluar apabila beliau mempersoalkan kewajaran penolakan usul membahaskan isu Lesen Operasi Sementara (TOL) berkaitan projek Lynas.

Semasa Pandikar sedang memberi penjelasan, Surendran pula bangun mencelah dan meminta Speaker Dewan Rakyat untuk menjelaskan mengapa usul itu ditolak.

Apabila Surendran mengingkari arahan untuk duduk, Pandikar berkata: "Ahli yang berhormat Padang Serai, saya buat keputusan yang berhormat.

"Yang Berhormat, saya tahu yang Berhormat apabila berdiri mengenai petisyen terpaksa juga rujuk point of order 14F," tegas Pandikar pada persidangan Dewan Rakyat hari ini.

"Oleh kerana Padang Serai dan Kuantan enggan mematuhi arahan saya maka sekarang ini saya arahkan Yang Berhormat keluar dari Dewan," katanya.

Arahan Pandikar itu mengakibatkan suasana di dalam Dewan Rakyat menjadi kecoh seketika.

Ini adalah kali keempat Surendran diusir daripada persidangan Dewan Rakyat dan semalam hari pertama beliau menghadiri persidangan selepas penggantungan enam bulan pada November tahun lepas, tamat tempoh. - BERNAMA