SEREMBAN - Menteri Besar Negeri Sembilan Datuk Seri Mohamad Hasan mengingatkan umat Islam terutamanya orang Melayu, agar tidak berpecah belah yang boleh menjadikan mereka lemah.

Katanya apabila itu berlaku akan ada pihak yang mengambil kesempatan untuk memburukkan lagi keadaan.

"Oleh itu mari kita bersatu hati, walaupun kita berbeza pandangan dan pendapat. Sebelum kita lebih kecundang pada masa depan, mari kita satukan saf kita dan bersatu padu," katanya dalam sambutan Israk Mikraj Peringkat Negeri Sembilan 2014, di sini malam tadi.

Turut hadir Yang Dipertua Dewan Undangan Negeri Datuk Dr. Awaludin Said, Setiausaha Kerajaan Negeri Datuk Mat Ali Hassan dan Mufti Negeri Sembilan Datuk Mohd Yusof Ahmad.

Mohamad yang juga pengerusi Majlis Agama Islam Negeri Sembilan turut menasihati umat Islam agar ingat-mengingati akan perlunya memupuk perpaduan demi mengekalkan keharmonian ummah.

"Kebersamaan untuk bersatu hati ini mampu menjadikan Islam sebagai contoh yang baik," katanya.

Majlis itu turut mendengar ceramah yang disampaikan oleh aktivis Islam yang juga pensyarah Universiti Pertahanan Nasional Malaysia Prof Dr Ridhuan Tee Abdullah. - BERNAMA