PUTRAJAYA - Kementerian Perdagangan Dalam Negeri Koperasi dan Kepenggunaan (KPDNKK) menganjurkan program 'Jom Beli Barang Raya 2014' di lapan lokasi terpilih dengan menawarkan potongan harga lebih rendah daripada pasaran.

Menterinya Datuk Seri Hasan Malek berkata antara produk yang dijual termasuk pakaian, kasut, beg tangan, aksesori wanita dan lelaki, kosmetik, perabot, perhiasan rumah, kuih raya dan minuman.

"Jualan ini memberi peluang kepada rakyat mendapatkan pelbagai barangan pada harga lebih rendah daripada pasaran dan berpatutan," katanya kepada pemberita selepas melancarkan Jom Beli Barang Raya@ Putrajaya 2014 di Kompleks Perbadanan Putrajaya (PPj) di sini hari ini.

Lokasi lain ialah Pasar Komuniti dan Karavan, Paroi, Seremban bermula 15 hingga 24 Julai; Galeria Kotaraya, Johor Baharu (29 Jun-27 Julai); Padang Sungai Isap 2, Kuantan (18-20 Julai); perkarangan Stadium Suka Menanti, Alor Star  (18-26 Julai); tapak sebelah Tesco Station 18, Ipoh (12-26 Julai); Dewan Sri Sulaman, Tuaran (24-26 Julai) dan Padang Merdeka Kuching pada 18 hingga 20 Julai.

Jualan produk bermula mulai 12 tengah hari hingga 10 malam pada hari Isnin hingga Jumaat, manakala pada Sabtu dan Ahad mulai 10 pagi hingga 10 malam, katanya.

Selain jualan murah, Hasan berkata pengguna juga berpeluang membeli-belah dengan harga berpatutan di kebanyakan pasar raya besar dan kedai terpilih yang menawarkan potongan harga yang menarik.

Dalam perkembangan lain, beliau berkata siasatan terhadap pengasas skim cepat kaya YSLM, Zhang Jian, masih diteruskan untuk tindakan selanjutnya.

"Kita dalam proses untuk mencari bukti yang kukuh. Kita sudah dapat semua sejarah, latar belakang mereka dan kita sedang menyusuli supaya bukti kukuh ini membolehkan kementerian mengambil tindakan yang cukup tegas, iaitu sita akaunnya dan batalkan lesennya. Tetapi bukti mesti cukup," katanya.

Hasan berkata tindakan YSLM boleh menimbulkan huru-hara dalam negara kerana hanya memikirkan keuntungan sendiri sehingga menyusahkan orang ramai. - BERNAMA