TOKYO - Perdana Menteri, Datuk Seri Najib Tun Razak meninggalkan bandar raya ini tengah hari ini untuk satu lagi lawatan kerja ke  Astana, Kazakhstan.

Perdana Menteri diiringi isterinya, Datin Seri Rosmah Mansor.

Ketika lawatan singkatnya ke Tokyo, Najib telah menyampaikan ucaptama di Persidangan Antarabangsa Nikkei Ke-20 Mengenai Masa Depan Asia 'Kebangkitan Asia: Mesej untuk 20 tahun akan datang.'

Beliau juga mengadakan perjumpaan dengan rakan sejawatannya, Shinzo Abe, dan kedua-duanya sekali lagi menegaskan komitmen mereka untuk kerjasama yang lebih komprehensif, terutama dalam lingkungan ekonomi dan pelaburan.

Jepun dan Malaysia berkongsi persefahaman yang hubungn dua hala perlu dipupuk, dipertingkat dan dijadikan relevan sejajar dengan persekitaran domestik dan antarabangsa.  - BERNAMA