<p style="text-align: justify;">KUALA LUMPUR - Jabatan Penerbangan Awam (DCA) dan Inmarsat akan mendedahkan kepada umum data satelit yang digunakan untuk operasi mencari pesawat Malaysia Airlines (MAS) MH370 di selatan Lautan Hindi.</p>
<p style="text-align: justify;">DCA dan Inmarsat, dalam satu kenyataan bersama hari ini, menyatakan mereka akan akan mendedahkan data itu selaras dengan pendirian syarikat dalam mengutamakan ketelusan.</p>
<p style="text-align: justify;">Sebahagian besar waris penumpang penerbangan MH370 menuntut pendedahan data yang belum diproses itu supaya boleh dianalisis secara bebas.</p>
<p style="text-align: justify;"><strong>Dalam kenyataan itu, DCA juga menyatakan ia akan menyediakan maklumat lengkap berhubung perbincangan dengan Inmarsat, dengan bantuan Cawangan Siasatan Kemalangan Udara UK (AAIB) untuk mendapatkan huraian biasa bagi data satelit Inmarsat yang disediakan untuk pesawat MH370 selepas kehilangannya.</strong></p>

<blockquote class="twitter-tweet" lang="en"><p>MH370: DCA, Inmarsat Akan Dedah Data Satelit <a href="http://t.co/WtcgAusFKd">http://t.co/WtcgAusFKd</a> via <a href="https://twitter.com/ShareThis">@sharethis</a></p>&mdash; mynewshub (@mynewshub) <a href="https://twitter.com/mynewshub/statuses/468634716027879426">May 20, 2014</a></blockquote>
<script async src="//platform.twitter.com/widgets.js" charset="utf-8"></script>

<p style="text-align: justify;">Menurut kenyataan itu, sebelum ini apabila rujukan dibuat terhadap 'data log komunikasi' dan 'data yang belum diproses' - ia dirujuk sebagai set data yang sama.</p>
<p style="text-align: justify;">Kenyataan itu menegaskan adalah penting bagi kedua-dua agensi menyediakan maklumat berguna kepada waris penumpang dan orang awam, termasuk data log komunikasi serta penjelasan berkaitan bagi membolehkan mereka memahami data yang disediakan.</p>
<p style="text-align: justify;">"Data log komunikasi itu adalah satu daripada beberapa unsur dalam maklumat penyiasatan," menurut kenyataan itu.</p>
<p style="text-align: justify;">Malam tadi, Pemangku Menteri Pengangkutan, Datuk Seri Hishammuddin Hussein, mengarahkan DCA dan Inmarsat berbincang berhubung pendedahan data yang belum diproses kepada orang awam.</p>
<p style="text-align: justify;">Terdahulu, ahli keluarga penumpang warga China yang menaiki pesawat itu mencadangkan supaya pihak berkuasa Malaysia membeli data yang belum diproses daripada Inmarsat.</p>
<p style="text-align: justify;">Seorang daripada mereka mencadangkan supaya data yang dibeli dikongsi dan dapat diguna secara global bagi membolehkan maklumat dianalisis oleh pakar penerbangan.</p>
<p style="text-align: justify;">Misi mencari pesawat sudah memasuki minggu ke-10 sejak pesawat Boeing 777 itu dilapor hilang pada 8 Mac.</p>
<p style="text-align: justify;">Pesawat yang membawa 239 orang termasuk 12 kru hilang ketika dalam penerbangan dari Kuala Lumpur ke Beijing.</p>
<p style="text-align: justify;">Operasi mencari MH370 kini dijalankan di perairan barat Australia di selatan Lautan Hindi. - <strong>BH Online</strong></p>