PEKAN - Biarpun dihimpit kesibukan berikutan tragedi nahas pesawat Malaysia Airlines (MAS) Penerbangan MH17, namun Perdana Menteri Datuk Seri Najib Tun Razak sempat meluangkan masa pulang ke Pekan untuk menyampaikan zakat kepada golongan asnaf dan ibu tunggal.

Pada majlis penyampaian zakat Parlimen Pekan yang berlangsung di Dewan Konvensyen Sultan Ahmad Shah di sini hari ini, beliau menyampaikan zakat itu kepada 5,876 penerima termasuk 1,180 ibu tunggal.

Selain itu, perdana menteri turut menerima sumbangan zakat daripada agensi dan badan korporat iaitu SME Bank, Bank Rakyat, Affin Islamic Bank Berhad, Yayasan Basmi Kemiskinan, Uda Holding Berhad dan Tabung Haji yang keseluruhannya berjumlah hampir RM1.5 juta.

Hadir sama pada majlis itu isteri Perdana Menteri Datin Seri Rosmah Mansor.

Sementara itu kebanyakan penerima zakat Parlimen Pekan yang ditemui melahirkan rasa terharu atas keprihatinan perdana menteri yang sanggup pulang ke Pekan meskipun sibuk dengan isu MH17 yang belum selesai.

Seorang penerima iaitu orang kurang upaya, Mohd Khairi Othman, 38, berkata beliau turut bangga menjadi penduduk Pekan di bawah kepimpinan Najib selaku Anggota Parlimen Pekan yang berjaya menyelesaikan isu berkenaan dengan cara tersendiri.

"Apa yang diperkatakan beliau selama ini dengan slogan 'Rakyat Didahulukan Pencapaian Diutamakan' memang tepat sekali," katanya.

Penerbangan MH17 MAS yang membawa 298 penumpang, termasuk 43 warga Malaysia, terhempas dipercayai ditembak di Wilayah Donetsk di timur Ukraine pada Khamis lepas.

Bagi seorang warga emas Mohd Zawawi Othman, 61, tindakan perdana menteri mengambil penuh tanggungjawab menyelesaikan isu berkenaan sehingga berjaya membawa keluar mayat penumpang dan anak kapal pesawat malang berkenaan amat membanggakan.

"Beliau seorang pemimpin yang prihatin dan bertanggungjawab, dan saya tidak jangka beliau masih sempat untuk turun menjenguk kami di sini (Pekan) untuk beri bantuan walaupun sibuk nak selesaikan isu itu (MH17)," katanya.

Mohd Zawawi yang patah kaki selepas terlibat dalam kemalangan di Kampung Semangat tiga tahun lalu juga amat berterima kasih dengan bantuan zakat itu yang sedikit sebanyak dapat digunakan untuk membeli persiapan raya. - BERNAMA