PADANG BESAR - Menteri Besar Perlis Datuk Seri Azlan Man menasihati golongan belia di negeri itu termasuk pelajar sekolah, agar menjadikan Ramadan ini sebagai bulan bermuhasabah diri.

Ini kerana katanya cabaran dunia hari ini menyaksikan banyak belia terutama dalam kalangan umat Islam yang lebih gemar kepada keburukan berbanding kebaikan, termasuk menjadikan muzik sebagai 'makanan' harian dan leka dengan program hiburan.

Selain itu, statistik menunjukkan 20 peratus pelajar sekolah di negeri ini terbabit dalam penagihan air ketum dan ini sangat mendukacitakan, katanya berucap merasmikan Program Semarak Belia Ramadan anjuran bersama Majlis Belia Negeri Perlis (MBNPs) dan Sekolah Menengah Kebangsaan Padang Besar (U), di sini Rabu.

"Kalau macam ini, ke mana kita akan pergi? Sebaliknya akan menjadi beban keluarga, masyarakat dan kerajaan.

"Fikirlah sendiri sama ada kita hendak jadi sampah atau permata dalam masyarakat. Belajar bersungguh-sungguh, pandai-pandailah memilih kawan, pilih jalan yang terbaik," katanya.

Terdahulu Yang Dipertua MBNPs Saiful Munir Bidin dalam ucapannya berkata program itu yang membabitkan anggota belia badan gabungan MBNPs dan pelajar sekolah bertujuan menjalankan pelbagai aktiviti berfaedah sepanjang Ramadan ini.

Katanya antara program yang dirancang ialah majlis berbuka puasa dan istikharah di masjid-masjid, Ziarah Ramadan di Kampung Tanjung Gabus, Wilayah Satun di selatan Thai serta Jelajah Imarah Ramadan bersama Majlis Belia Malaysia.

Acara kemuncak ialah tarawih perdana bersama 500 belia Perlis pada 10 hari terakhir Ramadan, katanya. - BERNAMA