KUALA LUMPUR - Dewan Perdagangan Malaysia-India (Maicom) akan menganjurkan Festival Indian Wedding Fair 2013 di Mid Valley Megamall di sini bermula esok.

Maicom dalam satu kenyataan media memaklumkan festival tersebut diadakan dengan kerjasama syarikat swasta, Agenda Suria Communication Sdn. Bhd..

“Festival yang berlangsung bermula 5 April ini dan tamat pada 7 April 2013 akan diadakan bermula pukul 10 pagi hingga 10 malam pada setiap hari terbabit,” kata kenyataan itu hari ini.

Menurut kenyataan itu, sebanyak 35 pedagang dan peniaga tempatan akan terlibat dalam festival itu yang bakal mengambil peluang kepada mereka mempamerkan dan promosi produk mereka.

Antara barangan moden dan traditional terbabit seperti pakaian pengantin wanita dan lelaki , aksesori perkahwinan, alat solekan, hiasan diri, dekorasi, batu hiasan, barangan hiasan, pelamin dan fotografi.

Kata kenyataan itu, para pengunjung akan turut dihiburkan dengan hiburan pentas seperti pertunjukan fesyen dan tarian tradisional berkonsepkan pakaian pengantin mengikut masa dan waktu hari perkahwinan.