<p style="text-align: justify;">KUALA LUMPUR - DAP mengakui calonnya bagi Pilihan Raya Kecil (PRK) Teluk Intan, Dyana Sofya Mohd. Daud pernah mencadangkan sebuah institusi pengajian tinggi (IPT) seperti Universiti Teknologi Mara (UiTM) untuk membantu kaum bukan Melayu.</p>
Naib Pengerusi DAP, Teresa Kok berkata, Dyana Sofya juga pernah mendakwa ramai rakan bukan Melayu dinafikan hak untuk melanjutkan pelajaran ke IPT dan berasa kesal dengan situasi itu.

Katanya, calon berwajah cantik itu juga pernah mengutarakan pendapat supaya pelajar bukan Melayu diberi keistimewaan yang sama seperti pelajar UiTM termasuk kadar yuran yang minimum.

"Beliau (Dyana Sofya) bagaimanapun dituduh sebagai pembelot disebabkan pandangan itu, tetapi beliau bertegas dengan pendiriannya dan memberi tentang ibarat seekor harimau betina," dakwanya melalui satu kenyataan media hari ini.

Justeru, Teresa Kok percaya Dyana Sofya akan menjadi Ahli Parlimen pembangkang yang paling ditakuti Barisan Nasional (BN) jika beliau memenangi PRK Teluk Intan kali ini.

Dakwanya, dua kelebihan pada Dyana Sofya yang juga bekas pelajar UiTM adalah mempunyai keberanian dan mempunyai komitmen utama Malaysia seperti yang diingini oleh DAP selama ini.