KUALA LUMPUR - Kementerian Belia dan Sukan (KBS) menerusi Gerakan Afirmatif Baharu (NAAM) memperuntukkan sebanyak RM1 juta kepada Majlis Perundingan Belia India Malaysia (MIYCC) yang baru dilancarkan hari ini.

Menterinya, Khairy Jamaluddin berkata, peruntukkan itu diberi bagi melaksanakan program-program pembangunan kemahiran dan ekonomi dalam memperkasakan golongan belia India.

"Saya melihat MIYCC akan memainkan peranan penting dengan menyuarakan pandangan dan idea daripada generasi muda India kepada kerajaan.

"Jadi, peruntukkan ini amat penting bagi membantu menjayakan program-program yang akan dikendalikan oleh majlis perundingan itu," katanya pada sidang media selepas melancarkan MIYCC di sini hari ini.

Majlis pelancaran itu turut dihaditi Timbalan Menteri Belia dan Sukan Datuk M. Saravanan dan Ketua Pemuda MIC C. Sivaarrajh.

MIYCC ditubuhkan bagi memperkasa masyarakat India khususnya golongan belia dalam pelbagai bidang antaranya pekerjaan, ekonomi, sosial, pendidikan dan kepimpinan.

Jelas Khairy, majlis perundingan seperti ini amat penting dalam meningkatkan penglibatan belia India dalam proses transformasi ekonomi negara seiringi peredaran masa.

"Malah, antara kunci utama dalam mencapai objektif negara berpendapatan tinggi menjelang 2020 iaitu belia India perlu mempunyai daya kepimpinan yang kuat," katanya. - BERNAMA