BESUT - Kementerian Pendidikan akan memperkenal lebih banyak program berteraskan teknologi tinggi dan bernilai tinggi di beberapa Kolej Komunitinya di seluruh negara sejajar dengan keperluan industri semasa.

Menteri Pendidikan Kedua Datuk Seri Idris Jusoh berkata bidang kursus yang berasaskan teknologi tinggi mampu untuk menambah nilai pelajar yang kurang berminat dalam bidang akademik dan lebih kepada bidang kemahiran.

"Masalah belia tidak minat dalam bidang akademik, tetapi mampu dalam bidang kemahiran, ini yang sedang kita lakukan di Kolej Komuniti," katanya kepada pemberita selepas majlis perasmian Kolej Komuniti Besut yang beroperasi di Bangunan Baitul Ehsan di sini hari ini.

Idris berkata antara contoh bidang kursus teknologi tinggi adalah seperti yang sedang ditawarkan di Kolej Komuniti Besut iaitu Computer Aided Design and Drafting (minyak dan gas) dan Animasi 3D yang menggunakan perisian AutoDesk sepenuhnya.

Menurutnya sebagai langkah untuk memantapkan lagi kursus berkenaan, Kolej Komuniti bekerjasama dengan syarikat Prestariang dan AutoDesk.

Idris berkata ketika ini graduan Kolej Komuniti mencapai kebolehpekerjaan lebih 91 peratus dan mencapai sasaran peringkat nasional.

"Saya anggap yang tertinggi kerana keperluan setempat, sebab itu Kolej Komuniti menawarkan kursus untuk persekitaran, pelajar daripada Kolej Komuniti akan terus bekerja dan diserap terus dalam industri," katanya.

Beliau berkata kementerian akan membina 10 lagi Kolej Komuniti di seluruh negara tahun ini selain merancang untuk membina 50 lagi Kolej Komuniti mengikut keperluan kawasan Parlimen dalam Rancangan Malaysia Kesebelas.

Bermula dengan 10 buah Kolej Komuniti pada tahun 2001, kini terdapat 90 buah Kolej Komuniti di seluruh negara. - BERNAMA