KUALA LUMPUR - Paras air di beberapa empangan di Selangor dijangka makin berkurangan dalam tempoh beberapa hari lagi apabila orang ramai pulang ke rumah masing-masing selepas menyambut hari raya.

Ahli Parlimen Klang daripada DAP, Charles Santiago berkata, situasi itu disebabkan kadar penggunaan air akan meningkat secara mendadak apabila orang ramai kembali ke Lembah Klang.

“Situasi ini akan bertambah teruk sekiranya masih tiada hujan turun di kawasan empangan.

“Kaedah pembenihan awam belum terbukti berjaya meningkatkan paras air di empangan menjadikan masa semakin suntuk buat kerajaan negeri untuk menangani isu ini,” katanya melalui satu kenyataan media hari ini.

Charles dalam pada itu berkata, kerajaan Selangor harus mendedahkan kualiti dan kuantiti air bekas lombong yang digunakan untuk memenuhi permintaan penggunaan air.

Beliau melahirkan kebimbangan tentang kualiti air tersebut kerana paras air yang rendah boleh menyebabkan pencemaran logam berat pada air sungai.

Katanya, kerajaan Selangor hingga kini masih belum mendedahkan maklumat kepada orang ramai mengenai standard kualiti air yang diambil daripada bekas lombong.

“Sehingga maklumat itu didedahkan kepada umum, air yang diambil daripada Sungai Selangor wajar dianggap tidak selamat untuk digunakan,” katanya.

Menurut statistik laman web Lembaga Urus Air Selangor (LUAS) www.iwrims.luas.gov.my pada 31 Julai, paras air di dua empangan yang masih di bawah paras minimum ialah Sungai Selangor (33.46 peratus) dan Sungai Tinggi (47.39 peratus). - mynewshub.my