KUALA LUMPUR - Kongres Kesatuan Sekerja Malaysia (MTUC) mahu Pertubuhan Buruh Antarabangsa (ILO) mengarahkan kesatuan sekerja di Rusia mendesak Presiden Rusia, Vladimir Putin supaya meletakkan jawatan.

Naib Presidennya, J.Solomon berkata, adalah bodoh untuk mana-mana pihak meragui penglibatan Rusia dalam insiden pesawat Malaysia Airlines (MAS) MH370 ditembak peluru berpandu di ruang udara Ukraine pada 17 Julai lalu.

“Rakyat Rusia perlu sedar mereka tidak boleh dipimpin oleh `haiwan’ yang mengangkat diri sebagai ketua tetapi nyawa manusia tidak bermakna pada mereka.

“Semua kesatuan sekerja di Rusia perlu bangkit mengutuk tindakan kerajaan mereka yang menyebabkan kehilangan ratusan nyawa,” tegasnya melalui satu kenyataan media hari ini.

Solomon berkata, kesatuan sekerja di Rusia perlu bangkit dan berganding bahu bagi mendesak Putin dan kroninya meletak jawatan.

Menurutnya, tiada kesatuan sekerja patut berkompromi dengan kejadian itu yang turut mengorbankan kakitangan MAS sewaktu menjalankan tugas mereka.

Beliau turut meminta kerajaan Malaysia memastikan waris mangsa pekerja MAS terbabit menerima pampasan yang sewajarnya dan salah seorang waris mereka diambil bekerja oleh MAS.

Solomon yang juga Setiausaha Agung Kesatuan Kebangsaan Pekerja-Pekerja Bank (NUBE) berkata, MAS adalah kebanggaan rakyat Malaysia dan penjenayah bertanggungjawab ke atas MH17 perlu dikenakan tindakan.

“Seluruh rakyat Malaysia perlu menyokong kerajaan bagi memastikan siasatan menyeluruh dapat dilaksanakan tanpa gangguan mana-mana parti,” katanya. - mynewshub.my