KUALA LUMPUR -  Seorang bekas pegawai Tentera Laut Diraja Malaysia (TLDM) berpangkat Leftenan Komander dihukum penjara setahun oleh Mahkamah Tinggi Ipoh hari ini kerana membuat tuntutan palsu bagi pembelian ransum segar untuk operasi pengaman Malaysia di Timor Leste pada tahun 2006.

Suruhanjaya Pencegahan Rasuah Malaysia (SPRM) dalam satu kenyataan media memberitahu, tertuduh, Ahmad Shukry Othman, 42, didapati melakukan kesalahan itu sewaktu bertugas sebagai Pegawai Bekalan bagi Kapal KD Mahawangsa.

"Dia disabitkan bersalah  menggunakan suatu dokumen sebagai tulen iaitu Invois Landmark Trading PTE LTD bernombor GB 67854 bernilai USD46,813.00 bertarikh 3 Jun 2006 untuk tuntutan pembelian ransum segar yang mana dia mempunyai sebab untuk mempercayai bahawa dokumen tersebut adalah palsu.

"Bagi pertuduhan kedua, dia disabitkan bersalah menggunakan suatu dokumen sebagai tulen iaitu Invois Landmark  Trading PTE LTD bernombor GB 67923 bernilai USD16,864.74 bertarikh 26 Ogos 2006 untuk tuntutan pembelian ransum segar,  yang mana dia mempunyai sebab mempercayai bahawa dokumen itu adalah palsu. Tertuduh didakwa melakukan kedua-dua kesalahan itu pada sekitar Jun 2006 dan sekitar Ogos 2006 di atas Kapal KD Mahawangsa," kata kenyataan itu hari ini.

Menurt kenyataan itu, Kapal KD Mahawangsa terlihat dalam memperkukuhkan operasi pengaman Malaysia ketika krisis Timor Leste pada tahun 2006 dan tertuduh waktu itu bertanggungjawab memastikan bekalan makanan mencukupi untuk semua pegawai tentera dan krew kapal berkenaan.

Jelas kenyataan itu, Ahmad Shukry disabit melakukan kesalahan di bawah Seksyen 471 Kanun Keseksaan dan Hakim Noorin Badaruddin menjatuhkan hukuman penjara satu tahun ke atas Ahmad Shukry yang diwakili peguam Norsham Hasan.