KANGAR - Dalam tempoh enam bulan pertama tahun ini Perlis merekodkan 100 kes demam denggi termasuk denggi berdarah.

Ketua Penolong Pengarah Vektor Jabatan Kesihatan Perlis Dr Izwana Hamzah berkata sebanyak sembilan kes baharu dicatat bagi tempoh 22 hingga 28 Jun lalu iaitu di Taman Mutiara, Pekan Baru Kaki Bukit dan Felda Chuping.

Susulan kes baharu tersebut, Jabatan Kesihatan Perlis menjalankan pemeriksaan di seluruh negeri dan mendapati 19 premis positif pembiakan nyamuk Aedes, katanya dalam kenyataan di sini hari ini.

Selain itu, empat kawasan didapati mempunyai indeks pembiakan Aedes yang tinggi iaitu Kampung Kubang Siput, Taman Mutiara, Pekan Baru Kaki Bukit serta Kampung Baru Bukit Chabang, katanya.

Bagi tempoh 22 hingga 28 Jun lalu, Jabatan Kesihatan juga mengeluarkan enam kompaun selain 54 notis serta 13 operasi mencari dan memusnah sarang Aedes, katanya. - BERNAMA