Melbourne: Mayat seorang wanita yang terbelah dua ditemui di dua tingkat tempat letak kereta sebuah hotel di Australia semalam.

Polis dipanggil ke Bayview On The Park Hotel di Melbourne selepas pekerja pembersihan menemui bahagian bawah badan mayat wanita berkenaan di tingkat bawah tempat letak kenderaan pada jam 5 pagi semalam.

Bahagian atas badan mayat wanita berkenaan kemudiannya ditemui di tingkat satu tempat letak kereta itu.

“Saya terkedu ketika menemui mayat itu. Saya dan kebanyakan kakitangan menggigil. Kami tidak pernah melihat kejadian seperti itu,” kata pengurus hotel itu, Mathew D'Rozario
Mathew berkata mayat wanita itu kelihatan seperti berumur antara 25 hingga 30 tahun dan mempunyai “penampilan Asia”.
Polis yang tiba kira-kira jam 6.30 pagi menutup kawasan itu bagi menjalankan siasatan.

Jurucakap polis Victoria berkata, tiada keadaan yang mencurigakan mengenai kematian wanita itu. - Agensi