PUTRAJAYA - Timbalan Perdana Menteri, Tan Sri Muhyiddin Yassin hari ini meninjau suasana hari pertama sesi persekolahan 2014 di Sekolah Kebangsaan Presint 14 (1), di sini.

Muhyiddin yang juga Menteri Pelajaran meluangkan masa setengah jam meninjau suasana di kelas yang menempatkan murid Tahun Satu dan juga bilik terapi pendidikan khas di sekolah berkenaan.

Beliau juga bermesra dan bertanya khabar dengan murid-murid dan ibu bapa di sekolah itu.

Hadir sama Ketua Pengarah Pelajaran Datuk Dr Khair Mohamad Yusof,

Ketua Setiausaha Kementerian Pelajaran, Datuk Dr Madinah Mohamad dan Guru Besar SK Presint 14 (1) Norihan Karim.

SK Presint 14 (1) mempunyai 1,350 murid dan 45 murid di lima kelas pendidikan khas bermasalah pembelajaran dan empat lagi murid di prasekolah pendidikan khas.

Sementara itu, Norihan menyifatkan lawatan Muhyiddin pada hari pertama persekolahan merupakan satu sejarah di sekolah itu.

“Saya mengucapakan terima kasih kepada timbalan perdana menteri..ini juga merupakan satu sejarah kepada saya sebagai guru besar di sekolah ini,” katanya kepada pemberita di sini.

Norihan berkata perjumpaan dengan Muhyiddin turut membincangkan masalah di sekolah berkenaan termasuk internet dan juga pelaksanaan kokurikulum pada waktu pagi.

Norihan berkata hari pertama persekolahan di sekolah itu berjalan lancar dengan pelajar Tahun Satu mula menjalani program transisi selama tujuh hari bermula hari ini.

Seramai 260 murid memasuki Tahun Satu di sekolah itu. - BERNAMA