BRASILIA - Luiz Felipe Scolari kini menyerahkan masa depannya selaku jurulatih skuad kebangsaan kepada Persekutuan Bola Sepak Brazil (CBF) untuk memutuskan.

Brazil menanggung aib lagi apabila tewas kepada Belanda 3-0 dalam penentuan tempat ketiga Piala Dunia, pagi tadi dan menyudahkan kempen dengan pencapaian paling buruk dalam sejarah bola sepak negara.

“Terserah kepada presiden persekutuan membuat keputusan. Kami akan menyerahkan laporan terakhir dan membiarkan dia membuat analisis apa yang harus dilakukan,” kata Scolari.

Dia menambah: “Saya tidak mahu berbincang mengenai masa depannya dengan anda (media). Menang atau kalah itu yang apa kami sudah lakukan.”

Kontrak Scolari berakhir selepas tamat Piala Dunia tetapi wujud spekulasi dia akan kekal sehingga akhir tahun ini. - AFP