Tan Sri Khalid Abu Bakar hari ini menjelaskan pihak polis akan bertindak terhadap laporan yang dibuat terhadap mualaf Izwan Abdullah dan S Deepa namun tidak campur tangan dalam perebutan anak mereka.

Ketua Polis Negara itu berkata setakat ini empat kertas siasatan yang dibuat Deepa dibuka membabitkan kekasaran bekas suaminya.

<strong>"Terdapat dua sistem kehakiman terlibat di sini yang saya tidak akan campur tangan dalam perebutan anak mereka. Selain daripada itu, laporan yang dibuat suami dan isteri akan disiasat."</strong>

Izwan pada minggu lalu bertindak mengambil anak lelakinya daripada jagaan Deepa di Jelebu, Negeri Sembilan selepas Mahkamah Tinggi Seremban pada hari sebelumnya memutuskan hak penjagaan anak diberikan kepada Deepa.

Khalid sebelum ini mendakwa tiada tindakan akan diambil polis terhadap Izwan meskipun keputusan Mahkamah Tinggi menyebelahi Deepa.

Katanya, Mahkamah Tinggi Syariah tahun lalu memberikan hak penjagaan anak kepada Izwan dan anak pasangan itu tidak akan diapa-apakan selagi bersama bapanya.

Khalid berkata kebanyakan laporan polis yang dibuat Deepa berkisar pertengkaran mereka suami isteri dan dirujuk kepada majistret.

"Terdapat satu laporan penderaan suami dan satu laporan membabitkan Akta 324 Kanun Keseksaan tetapi pihaknya menarik semula laporan itu.

"Kami juga pernah menahan si suami tetapi membebaskannya dengan ikat jamin namun siasatan masih dijalankan," katanya.

Menteri Pelancongan dan Kebudayaan Datuk Seri Mohamed Nazri Abdul Aziz berkata pada Sabtu, perbuatan Izwan itu jelas satu kes penculikan.

Katanya, Kabinet pada 2009 memutuskan anak perlu dibesarkan dengan agama semasa ibu bapa mereka mendirikan rumah tangga jika berlaku penceraian.

"Ia perkahwinan sivil dan ia juga keputusan Mahkamah Sivil. Kita mesti menghormati keputusan itu.

"Keputusan Mahkamah Tinggi betul. Polis tidak patut membiarkan si suami menculik anak itu," katanya seperti dilapor akhbar milik MCA, The Star. - The Malaysian Insider