KUALA LUMPUR – Buat pertama kali SIRIM memperkenalkan standard untuk kebersihan tandas masjid dan surau yang bertujuan memastikan kemudahan di tempat ibadah itu sentiasa berada pada tahap terbaik.

SIRIM dalam satu kenyataan media memberitahu, standard baharu tersebut melibatkan Garis Panduan Kebersihan Tandas Masjid dan Surau serta Garis Panduan Penarafan Kebersihan Tandas Masjid dan Surau.

"Buat permulaan, masjid dan surau di Selangor di bawah kelolaan Jabatan Agama Islam Selangor (JAIS) akan menggunakan standard ini dalam usaha meningkatkan kualiti kebersihan tandas melalui penarafan kebersihan.

"Kedua-dua standard SIRIM ini adalah standard yang julung kalinya dihasilkan di Malaysia," kata kenyataan itu hari ini.

Menurut kenyataan itu, standard tersebut dihasilkan dengan kerjasama jawatankuasa projek kebersihan dan penarafan tandas masjid dan surau yang terdiri daripada wakil JAIS dan Jabatan Kemajuan Islam Malaysia.

Turut menganggotai jawatankuasa itu adalah Jabatan Kerja Raya Malaysia, Majlis Bandaraya Shah Alam, Majlis Perbandaran Klang, Dewan Bandaraya Kuala Lumpur, Masjid Diraja Sultan Suleiman Klang, Masjid Jamek Kajang dan Persatuan Bilik Air Berkualiti Malaysia (QRAM).

Berikut penerangan ringkas SIRIM mengenai kedua-dua standard tersebut:

- Garis Panduan Kebersihan Tandas Masjid dan Surau

Skop utama standard ini bagi memberi garis panduan untuk menyelenggara kebersihan tandas yang merangkumi tanggungjawab pengurusan masjid dan surau, keperluan dan kemudahan asas termasuk keadaan persekitaran dalaman dan keperluan tambahan yang lain.

Standard itu turut menekankan tentang penyediaan peruntukan kewangan yang secukupnya bagi membiayai kerja-kerja pembersihan, penyelenggaraan dan penambahbaikan tandas dan memantau kebersihan dan kerja-kerja yang dijalankan secara berjadual, serta memastikan latihan yang sesuai diberi kepada pihak kontraktor pembersihan atau kariah bertugas.

Bagi pembersihan tandas, standard ini menetapkan peralatan, cara kerja dan tahap kebersihan untuk sesuatu kawasan bermula dengan pemilihan peralatan yang sesuai, cara pembersihan yang betul sehingga tahap kebersihan yang perlu dicapai.

Secara umumnya, tahap kebersihan yang diinginkan adalah permukaan kawasan/kemudahan hendaklah hilang kekotoran melekat, bebas dari bau yang tidak menyenangkan dan sekiranya ada kemudahan, hendaklah sentiasa boleh digunakan dan tidak rosak.

Standard ini juga memberi kesedaran dan mendidik pengguna mengenai adab-adab menggunakan tandas.

- Garis Panduan Penarafan Kebersihan Tandas Masjid dan Surau

Skop utama standard ini memberi garis panduan bagi penilaian dan penarafan kebersihan tandas yang merangkumi aspek pengurusan, peralatan dan kemudahan yang disediakan. Peralatan dan kemudahan dinilai dari segi kebolehgunaan (tidak rosak) dan kebersihan.

Kaedah pemarkahan dilakukan dengan cara pemeriksaan (audit) ke atas tandas masjid dan surau dengan penilaian yang dibahagikan kepada lima kriteria iaitu Pengurusan, Peralatan Asas, Kemudahan Asas, Kebersihan Tandas dan  Kemudahan Tambahan.

Penarafan tandas masjid dan surau akan menggunakan kategori bintang yang terdiri daripada kategori bermasalah (tiada bintang) sehingga cemerlang (5 Bintang).

Tandas yang memperoleh 2 bintang dan ke bawah berada pada tahap yang tidak memuaskan dari aspek kebersihan dan kebolehgunaan; dengan itu pihak masjid atau surau perlu meningkatkan komitmen dan keberkesanan pengurusan dalam memantau dan memastikan kebersihan, penyelenggaraan dan penambahbaikan tandas.

Standard ini akan menilai segala spesifikasi dan keperluan yang telah ditetapkan oleh Garis Panduan Kebersihan Tandas Masjid dan Surau.

"Orang ramai yang berminat untuk mendapatkan kedua-dua standard tersebut diminta menghubungi Seksyen Jualan dan Pemasaran, Bahagian Perkhidmatan Teknikal SIRIM melalui talian 03-55446342 atau 03-55446110," kata kenyataan itu.