KUALA LUMPUR - Persatuan Karyawan Malaysia (Karyawan) menyeru orang ramai menghulurkan bantuan kepada pelawak, Rahim Lalmia atau lebih dikenali sebagai Mamu, 57, yang menderita penyakit angin ahmar

Timbalan Presiden Karyawan, Radhi Khalid berkata, Mamu yang kini terlantar di rumah adiknya di Desa Murni, Sungai Dua di Pulau Pinang disahkan lumpuh separuh badan selain tidak mampu bercakap.

“Karyawan telah memberi sumbangan sebanyak RM2,000 kepada Mamu. Kami berharap agar mana-mana pihak turut dapat memberi sumbangan kepada beliau" katanya dalam satu kenyataan hari ini.

Sementara itu, adik Mamu, Seriah Bee Dalmia, 52, dalam kenyataan sama dilaporkan berkata, Mamu menceburi bidang seni sebagai pelawak selepas berhenti daripada pasukan tentera dan pernah membintangi filem Tak Ori Tapi Ok pada 2005.

Menurutnya, dia mendapat tahun penderitaan abangnya itu daripada seorang kenalan Mamu pada pertengahan Mac lalu yang memberitahu abangnya terlantar di wad Hospital Kuala Lumpur (HKL) selepas rebah ketika sedang minum bersama rakan.

“Ketika ditemui di HKL, abang saya tidak mampu bercakap selain doktor mengesahkan dia lumpuh separuh badan di bahagian kiri dan membuat permohonan memindahkannya ke Hospital Kepala Batas (HKB) supaya senang untuk menjaganya,” katanya.

Seriah yang juga seorang ibu tunggal berkata, beliau memerlukan bantuan kewangan untuk menampung kos pembelian susu dan lampin pakai buang abangnya itu.

“Saya tidak bekerja dan hanya bergantung wang Perkso arwah suami RM800 sebulan manakala perbelanjaan susu dan lampin pakai buang abang saya mencecah RM960 sebulan,” katanya. - mynewshub.my