KUALA LUMPUR - Kejayaan Pahang merangkul Piala FA malam tadi secara tidak langsung membuktikan Presiden Persatuan Bola Sepak Malaysia (FAM), Tengku Abdullah Sultan Ahmad Shah mampu memartabatkan semula bola sepak Malaysia.

Naib Ketua Dewan Pemuda PAS Malaysia (DPPM), Ir. Khairil Nizam Khirudin berkata, kejayaan Pahang itu dilihat sebagai langkah pertama buat kepimpinan baharu FAM tersebut.

"DPPM melihat perlawanan akhir Piala FA 2014 ini sebagai langkah pertama kepimpinan FAM baharu yang dipimpin Tengku Abdullah dalam memartabatkan pasukan bola sepak Malaysia.

"Tidak dinafikan kedudukan bola sepak negara kian merudum. Namun, DPPM optimis dengan kepimpinan FAM yang baru ini boleh melonjakkan bola sepak Malaysia," katanya melalui satu kenyataan media hari ini.

Khairil Nizam berkata, DPPM menyokong sebarang usaha yang dilakukan demi meningkatkan mutu dan keunggulan bola sepak Malaysia sama ada oleh FAM mahupun Kementerian Belia dan Sukan.

Beliau dalam pada itu berkata, pemain Pahang, Mohd. Faizol Hussein layak dinobatkan pemain terbaik perlawanan akhir Piala FA 2014.

Beliau turut memuji kepada penyokong kedua-dua pasukan kerana menunjukkan semangat kesukanan yang tinggi kerana tiada sebarang provokasi berlaku seperti letupan bom.

Justeru, katanya, DPPM berharap semangat kesukanan itu dapat dikekalkan pada musim-musim akan datang kerana kehebatan sesebuah pasukan diiringi dengan kematangan penyokong.

"DPPM mengucapkan tahniah kepada pasukan Pahang dan seluruh pihak yang terlibat di dalam menjayakan perlawanan akhir Piala FA 2014," katanya. - MYNEWSHUB.MY

&nbsp;