<p style="text-align: justify;">KUALA LUMPUR - Angkatan Muda Keadilan (AMK) Selangor menyambut baik pembubaran Parlimen seperti yang diumumkan Perdana Menteri, Datuk Seri Najib Tun Tazak di Putrajaya hari ini.</p>
<p style="text-align: justify;">Sejajar pengumuman itu Setiausaha AMK, Saifuddin Shafi Muhammad mengambil kesempatan untuk mendesak pemimpin Parti Keadilan Rakyat (PKR) memberi lebih ruang kepada calon dari AMK bertanding pada Pilihan Raya Umum Ke-13 (PRU13).</p>
<p style="text-align: justify;">"AMK Selangor mengambil ruang ini untuk menyeru agar pimpinan parti membuka ruang kepada calon AMK untuk menyerlah pada PRU13.</p>
<p style="text-align: justify;">"Kami yakin nama calon yang diketengahkan telah cukup teruji dan menjalani proses saringan yang begitu teliti serta mampu membawa cabaran PKR dengan baik," katanya melalui satu kenyataan media hari ini.</p>
<p style="text-align: justify;">Saifuddin dalam pada itu berkata, pembubaran kali ini dianggap begitu dramatik kerana ramai pihak sebelum ini menggesa supaya PRU13 tidak dilengah-lengahkan.</p>
<p style="text-align: justify;">Beliau juga menjangkakan Menteri Besar Selangor akan membubarkan Dewan Undangan Negeri (DUN) Selangor dalam masa terdekat ini.</p>
<p style="text-align: justify;">Maka, katanya, adalah menjadi tanggungjawab AMK Selangor untuk mempertahankan kemenangan PRU12 yang lalu di Selangor.</p>
<p style="text-align: justify;">"Kami akan mempergiatkan kempen penerangan untuk memastikan pengundi mendapat maklumat yang tepat mengenai urustadbir dan tatakelola yang baik oleh pakatan," katanya lagi. - mynewshub.my</p>