KUANTAN - Penyokong pasukan bola sepak Pahang diingatkan supaya menjaga tingkah laku dengan menjadikan Perak sebagai iktibar ketika menerima kunjungan Johor Darul Ta'zim (JDT) bagi perlawanan separuh akhir kedua Piala FA Jumaat ini.

Pengerusi Jawatankuasa Pengurusan Perlawanan Persatuan Bola Sepak Negeri Pahang (PBNP) Raja Mustafa Shah Raja Jalil Shah berkata nasib yang sama mungkin menimpa Pahang jika penyokong gagal mengawal kelakuan masing-masing sehingga menimbulkan insiden keganasan.

"Kita datang nak tengok bola bukan nak berperang atau bergaduh, justeru saya meminta penyokong yang hadir dapat mengawal tingkah laku masing-masing," katanya kepada pemberita selepas mempengerusikan mesyuarat jawatankuasa perlawanan Piala FA di sini Selasa.

Katanya sebarang insiden kekecohan di dalam atau luar stadium akan merugikan semua pihak termasuk penyokong itu sendiri.

Baru-baru ini Persatuan Bola Sepak Perak (PAFA) dikenakan hukuman denda RM140,000 dan pasukan Perak beraksi di stadium kosong di laman sendiri dalam empat perlawanan Liga M bermula 14 Jun depan.

Persatuan Bola Sepak Malaysia (FAM) memutuskan hukuman itu selepas PAFA mengaku bersalah atas lapan pertuduhan susulan insiden kekecohan di Stadium Perak dalam aksi Liga Super menentang Selangor pada 5 April lepas dan Johor Darul Ta'zim (JDT), 15 April lepas.

Dalam masa yang sama, PBNP telahpun mengadakan persiapan rapi untuk menghadapi perlawanan kedua Piala FA di Stadium Darul Makmur terutama dalam aspek keselamatan bagi menghadapi sebarang kekecohan dan tindakan agresif penyokong.

Sementara itu beliau kesemua 32,500 tiket perlawanan berkenaan akan dijual bermula 9 pagi pada Khamis ini di Stadium Darul Makmur dan Stadium Mini Temerloh.

"Kita telah menyediakan lapan kaunter jualan tiket di Stadium Darul Makmur termasuk satu kaunter khas untuk golongan wanita," katanya.

Katanya Pahang juga menyediakan 100 tiket untuk penyokong JDT dalam perlawanan itu nanti.

"PBNP juga bercadang untuk memasang skrin besar di padang Majlis Perbandaran Kuantan 1 untuk menayangkan secara langsung perlawanan itu sekiranya perlu berbuat demikian," katanya.

Pahang akan menerima kunjungan JDT untuk perlawanan timbal balik separuh akhir Piala FA di Stadium Darul Makmur, Jumaat ini.

Pada perlawanan pertama di Stadium Tan Sri Dato Haji Hassan Yunos 5 Mei lepas skuad Tok Gajah berjaya mengikat JDT dengan agregat 1-1. - BERNAMA