KUALA LUMPUR - Penasihat DAP, Lim Kit Siang mendakwa krisis keselamatan di Sabah tidak akan wujud sekiranya masalah kebanjiran pendatang asing tanpa izin di negeri itu yang telah lama berlarutan ditangani sebaik mungkin.

Justeru, beliau mempersoalkan mengapa kerajaan tidak mendedahkan laporan Suruhanjaya Siasatan Diraja Mengenai Pendatang Asing (RCI) di Sabah yang telah dilengkapkan pada Mei lalu.

"Jika masalah yang berdekad lamanya itu dikawal dengan ketat dari awal, kita tidak akan berhadapan dengan krisis keselamatan di Sabah.

"Mengapa tiada pendedahan mengenai hasil laporan RCI seolah-olah wujud konspirasi untuk membuat ia senyap, seolah-olah mahu rakyat Sabah dan rakyat Malaysia melupakannya," dakwanya melalui satu kenyataan media hari ini.

Beliau membuat dakwaan itu sebagai merujuk kes seorang anggota polis marin terbunuh manakala seorang lagi diculik dalam satu serangan hendap oleh kumpulan bersenjata  di sebuah pusat peranginan di Pulau Mabul di Sabah baru-baru ini.

Media pada 6 Mei lalu melaporkan RCI di Sabah menjalankan siasatannya berdasarkan lapan terma rujukan ditetapkan kerajaan seperti berikut:

* Untuk menyiasat jumlah pendatang asing di Sabah yang diberikan kad pengenalan biru atau kewarganegaraan;

* Untuk menyiasat sama ada pemberian kad pengenalan atau kewarganegaraan kepada pendatang asing di negeri itu menurut peruntukan undang-undang;

* Untuk menyiasat sama ada pendatang asing tersebut secara tidak mengikut undang-undang telah didaftarkan dalam daftar pemilih;

* Untuk menyiasat sama ada pihak berkuasa yang berkenaan telah mengambil sebarang tindakan atau penambahbaikan kepada prosedur amalan standard, kaedah dan peraturan bagi mengelakkan apa-apa ketidakaturan dari segi undang-undang;

* Untuk menyiasat lebih lanjut tentang prosedur amalan standard, kaedah dan peraturan berhubung pemberian kad pengenalan biru atau kewarganegaraan kepada pendatang asing di Sabah dengan mengambil kira standard serta norma antarabangsa yang terpakai di Malaysia, selain mengesyorkan sebarang pindaan atau perubahan untuk memantapkan dan menambah baik prosedur amalan standard, kaedah dan peraturan itu;

* Untuk menyiasat sebab peningkatan populasi di Sabah mengikut kategori berikut;

i. Warga Sabah yang menetap di Sabah termasuk mereka yang diberikan kad pengenalan biru dan kewarganegaraan melalui Sijil Kelahiran (Pendaftaran Lewat);

ii. Pekerja asing (termasuk ahli keluarga)

iii. Pendatang asing tanpa izin (termasuk ahli keluarga) dan;

iv. Pelarian dan meneliti kesannya terhadap bilangan yang mendaftar dalam daftar pemilih;

* Untuk menyiasat implikasi sosial ke atas masyarakat di Sabah yang berbangkit daripada kesan pendatang asing di Sabah dan;

* Untuk menyiasat bilangan pendatang asing di Sabah yang telah diberikan kad pengenalan biru atau kewarganegaraan dengan mengambil kira status mereka sebagai orang tidak bernegara.