KANGAR - Pusat Akuatik dan Dewan Badminton di Kompleks Sukan Negeri di sini yang menjadi venue temasya Sukan Malaysia (Sukma) ke-17 akan disiapkan sebelum acara renang dan badminton bermula Selasa depan.

Acara badminton akan bermula Selasa ini manakala acara renang dan terjun pada hari berikutnya.

Ketua Pengarah Majlis Sukan Negara (MSN) Datuk Seri Zolkples Embong berkata pembinaan Pusat Akuatik itu dijangka selesai sepenuhnya sebelum Isnin ini.

"Kolam renang akan disiapkan hari ini air akan diisi dalam tempoh 26 jam....jadi esok ia akan jalani proses pemulihan air," katanya kepada pemberita selepas meninjau venue berkenaan dan mendengar taklimat daripada kontraktor hari ini.

Tinjauan media mendapati Pusat Akuatik itu masih dalam proses pembinaan di mana bumbung kompleks berkenaan hanya 50 peratus siap.

Dalam perkembangan yang sama, penasihat Persatuan Renang Amatur Malaysia (ASUM) Datuk Seri Shahidan Kassim berkata Pusat Akuatik itu akan diuji oleh wakil teknikal ASUM Ahad ini untuk memastikan ia boleh digunakan.

"Setakat hari ini, untuk kolam untuk acara renang sudah siap disi air tetapi kolam untuk acara terjun masih belum siap sepenuhnya...begitu juga dengan bahagian bumbung," katanya ketika ditemui Bernama di sini.

Shahidan, yang juga Menteri di Jabatan Perdana Menteri, berkata pada kebiasaan proses ujian dan penilaian terhadap kesediaan sesebuah pusat akuatik perlu mengambil masa seminggu tetapi untuk kes di Sukma Perlis, sehari sudah memadai untuk ujian teknikal.

Katanya, pihak penganjur memaklumkan bahawa kolam untuk acara terjun akan diisi air pada malam ini sementara kerja-kerja memasang bumbung akan siap sepenuhnya esok.

Temasya sukan itu akan dibuka secara rasmi pada Isnin ini dengan mempertandingkan sebanyak 24 acara sukan.

Acara pencak silat menjadi acara pertama yang membuka gelanggang dengan acara saringan bagi semua kategori sementara pemburuan pingat oleh semua kontinjen yang bertanding akan bermula esok melalui acara kanu dan karate. - BERNAMA