Jumaat lalu, langkah pertama ke arah menyelamatkan penerbangan kebangsaan, MAS, sudah diatur kerajaan.  Khazanah Nasional Berhad (Khazanah) akan menjadi pemegang saham biasa tunggal MAS, selepas dinyahsenarai dari kaunter Bursa Malaysia.

Bagaimanapun silap hari, ia akan menjadi langkah terakhir andai mereka-mereka yang berada di dalam MAS tidak berusaha membantu menjayakan apa yang kerajaan mahu capai.

Mudah sahaja, MAS, senang cakap terdiri daripada dua komponen terpenting.

Satu adalah pengurusan dan adalah semua kesatuan yang mewakili pekerja.

Jujur penulis ingin beritahu kepada semua terutama pihak kesatuan, bersatulah.

Ini bukan masa untuk mana-mana pihak merasa lebih besar dari pihak lain.

Kesatuan perlu berjumpa dengan pengurusan dengan satu niat murni yakni mahu melihat MAS selamat dan terus berkembang.

Kalau ada sebarang ego, simpanlah kejap dalam almari pakaian di rumah.

<a href="http://mynewshub.my/main/wp-content/uploads/2014/08/Mas-2.jpg"><img class="alignnone size-full wp-image-299147" src="http://mynewshub.my/main/wp-content/uploads/2014/08/Mas-2.jpg" alt="Mas-2" width="650" height="434" /></a>

Kepada pihak pengurusan juga, lihatlah kepada kesatuan dan para pekerja anda sebagai sahabat di saat getir ini.

Kawan senang mudah dicari, kawan di saat duka yang susah.

Sebelum episod sedih penerbangan MH370 dan MH17, MAS memang sudah nyawa-nyawa ikan. Dan kini MAS bergelut dengan masalah untuk berkembang, menjadi semakin lemah.

Imej dan pandangan ramai ke atas syarikat itu berubah dan seterusnya menjadikan saham dan kedudukan MAS terjejas.

Mungkin tidak keterlaluan andai dikatakan MAS sedang melalui episod paling getir dalam sejarah puluhan tahun kewujudannya.

Apakah ini petanda MAS akan berakhir dan sudah sampai ke titik noktah?

Kalau kita malas berfikir, mudah sekali kita sampai ke kesimpulan seperti itu.

Walaubagaimanapun, di bawah kepimpinan Perdana Menteri, Datuk Seri Najib Tun Razak, kita yakin pasti akan ada sesuatu yang bakal dilakukan.

Langkah pertama telah pun bermula dengan penyahsenaraian MAS.  Ini adalah sesuatu yang bukan mudah untuk dibuat tetapi perlu dilakukan.

Pembayaran balik modal dijangka mencecah jumlah RM1.38 bilion. Bayangkan jumlah yang perlu dibelanjakan untuk sebuah syarikat yang sudah sedia kala berhadapan dengan kerugian.

Namun, apa sahaja yang kerajaan bercadang atau sedang lakukan, tidak akan berjaya andai dalam MAS itu sendiri tidak wujud perasaan untuk bersatu.

Sejujurnya, kalau bercerai, bukan setakat roboh, tetapi MAS akan musnah dan padam terus silap hari.

Tanggapan kononnya sebagai penerbangan kebangsaan maka kerajaan ada obligasi atau tanggungjawab untuk mengekalnya mungkin akan kekal sebagai tanggapan semata-mata.

Malah, suara-suara dari kem politik pembangkang sudah mula didengari akan sampai bila kerajaan mahu melayan MAS.

Sentiasalah bersikap rasional dan gunakan kebijaksanaan untuk mencapai kejayaan seperti mana Perdana Menteri pertontonkan apabila berjaya memujuk pasukan pemberontak Ukraine agar memulangkan kotak hitam, mayat-mayat para mangsa dan kebenaran untuk penyiasat memasuki kawasan kejadian.

Rasanya, bukan Najib tidak marah atau geram dengan apa yang berlaku, namun beliau tidak memilih untuk bersikap berkonfrantasi dengan sesiapa.

Beliau memilih untuk bersikap rasional dan menggunakan kebijaksaan dalam menangani krisis itu.

Dari hari pertama beliau tidak menuduh sesiapa pun sebaliknya berulang kali berkata kejadian itu harus disiasat dahulu.

Di kala dunia macam hilang arah dan terpaksa berhimpunan di Majlis Keselamatan, Pertubuhan Bangsa-Bangsa Bersatu untuk mencari penyelesaian, Najib berjaya melakukan apa yang perlu hanya melalui pendekatan tidak mahu bermusuh dengan sesiapa kerana ada matlamat yang lebih besar perlu dicapai.

Namun, itu tidak bererti beliau tidak mahu pihak yang bertanggungjawab terlepas begitu sahaja.

Cuma beliau ada rentak kerja dan matlamat yang beliau capai dengan pendekatan bersikap rasional dan sabar.

Pedekatan beliau itu seharusnya dikembangkan dalam usaha menyelamatkan MAS dan pihak kesatuan serta pengurusan juga harus menggunakan kaedah bersabar, bersatu, rasional dan hormat-menghormati antara satu sama lain.

Harus diingat, kesan akhirnya akan dirasai oleh semua yang berada dalam syarikat penerbangan kebangsaan itu dan bukannya oleh orang luar pun sangat, justeru pilihan di tangan anda semua untuk melihat kesan yang positif atau negatif.

Satu pepatah yang mungkin kita malas atau pun sudah muak untuk mendengarnya -- Bersatu teguh, bercerai roboh – sepatutnya adalah asas untuk MAS keluar daripada kemelutnya.

Andai anda memilih untuk tidak bersatu, maka anda memilih untuk memusnahkan sepenuhnya MAS, itu sahaja.


<a href="http://mynewshub.my/main/2014/08/08/saya-sokong-sepenuh-hati-pengstrukturan-mas/" target="_blank">(BACA JUGA : ” Saya Sokong Sepenuh Hati Pengstrukturan MAS ” – PM)</a>