KUALA LUMPUR - Puspakom Sdn. Bhd. (Puspakom) menawarkan pemeriksaan kenderaan persendirian secara percuma kepada orang ramai bersempena perayaan Aidilfitri tahun ini.

Puspakom dalam satu kenyataan media berkata, pemeriksaan percuma itu ditawarkan di seluruh negara dan akan bermula dari 9 hingga 26 Julai ini.

Kata kenyataan itu, orang ramai boleh mendapatkan pemeriksaan kenderaan percuma itu di semua cawangan Puspakom berhampiran

“Orang ramai yang ingin merancang perjalanan awal digalakkan mengambil peluang ini untuk memeriksa keadaan dan keselamatan kenderaan mereka.

“Ini penting agar kenderaan yang dipandu selamat berada di jalan raya sepanjang perjalanan balik ke kampung di musim perayaan ini,” kata kenyataan itu hari ini.

Menurut kenyataan itu, pemeriksaan percuma itu merangkumi lapan peringkat pemeriksaan yang menyeluruh, iaitu pengesahan edentiti kenderaan, ujian pengeluaran asap, gelincir sisi, bahagian atas dan bawah kenderaan, brek, suspensi dan ketelusan cermin. Pemeriksaan

Tambah kenyataan itu, pemeriksaan akan dilakukan oleh pemeriksa terlatih dan orang ramai hanya perlu menghubungi cawangan untuk membuat temujanji bagi mendapatkan waktu pemeriksaan yang sesuai.

Ketua Pegawai Eksekutif Puspakom, Mohammed Shukor Ismail dalam kenyataan sama berkata, pemeriksaan percuma itu salah satu komitmen dan tanggungjawab korporat Puspakom ke atas orang ramai.

“Tiada yang lebih penting daripada sampai ke destinasi dengan selamat bersama-sama orang yang tersayang, khususnya untuk menyambut Hari Raya Aidilfitri,” katanya.

Maklumat lanjut mengenai pemeriksaan percuma itu boleh diperoleh dengan menghubungi talian bebas tol Puspakom 1-800-88-6927 atau layari laman web www.puspakom.com.my. - mynewshub.my