KUALA LUMPUR - Pusat Darah Negara (PDN) hari ini menyeru semua pihak bekerjasama mempromosi amalan menderma darah bagi membantu menambah bekalan darah buat para ibu yang mengalami komplikasi pendarahan ketika bersalin.

Timbalan Pengarahnya Dr Afifah Hasan berkata seruan itu seiring dengan tema program sambutan kedua Hari Penderma Darah Sedunia 2014 iaitu 'Save Blood for Saving Mothers' yang dianjurkan PDN selain bertujuan memberi penghargaan kepada penderma darah.

"Di kebanyakan negara membangun, 29 kematian daripada setiap 100 kelahiran berlaku akibat komplikasi dan ini sangat berbeza di negara maju iaitu melibatkan dua hingga tiga kematian daripada setiap 100 kelahiran.

"Oleh itu, tujuan utama program ini adalah untuk menyediakan produk darah yang selamat dan mencukupi sekaligus dapat mengurangkan kadar kematian ibu ketika bersalin," katanya ketika berucap pada perasmian program berkenaan, di sini hari ini.

Katanya program ini juga antara strategi PDN agar penderma darah hadir bersama ahli keluarga seterusnya mendapat pendedahan secara langsung dalam proses dan kepentingan menderma darah melalui aktiviti yang disediakan seperti kuiz, pertandingan mewarna dan banyak lagi.

Sementara itu, pengkritik dan pengarah filem, Mansor Puteh yang telah menderma darah sebanyak 411 kali berkata beliau berasa terkilan apabila amalan mulia itu tidak pernah diterapkan dalam drama atau filem di negara ini.

"Penggiat seni harus mengambil inisiatif tersendiri dengan memasukkan babak yang menggalakkan orang ramai menderma darah kerana secara tidak langsung ia dapat menimbulkan minat dan kesedaran akan pentingnya setiap titik darah kepada pihak yang memerlukan," katanya. - BERNAMA