KUALA LUMPUR - Perodua masih mengekalkan kedudukannya sebagai jenama kenderaan kompak pilihan dengan jualan 94,500 unit dalam tempoh enam bulan pertama tahun ini.

Prestasi berkenaan dicatatkan berikutan permintaan kukuh terhadap model Myvi dan Alza.

Presiden dan Ketua Pegawai Eksekutifnya, Datuk Aminar Rashid Salleh berkata, penguasaan pasaran jenama berkenaan sedikit merosot berikutan persaingan dalam pasaran yang sengit.

"Penguasaan pasaran bagi Perodua merosot dari 30.9 peratus tahun lalu kepada 28.4 peratus untuk tempoh enam bulan ini.

"Berikutan itu, kami mengkaji semula sasaran jualan kepada 193,000 unit berbanding 197,000 unit yang ditetapkan awal tahun ini," katanya. - <strong>Harian Metro</strong>