NEW DELHI - Tourism Malaysia dan Malindo Air bekerjasama mempromosi bandar-bandar Malaysia kepada pasaran Utara India dengan menganjurkan lawatan pengenalan kepada 10 ejen pelancongan terpilih.

"Ejen pelancongan itu adalah anggota Outbound Tour Operators Association of India (OTOAI) dan telah menjual pakej pelancongan ke Malaysia," kata Pengarah Tourism Malaysia Amran Abdul Rahman, yang berpejabat di New Delhi.

Malindo Air menaja tiket penerbangan untuk sektor antarabangsa dan domestik.

Lawatan pengenalan itu bermula esok meliputi destinasi pelancongan di Langkawi dan Kuantan, kata beliau kepada Bernama dalam satu temu ramah di sini hari ini.

Pantai Timur Semenanjung Malaysia telah dipilih sebagai sektor penting untuk menarik lebih ramai pelancong dari Utara India, katanya.

"Destinasi yang sudah terkenal seperti Kuala Lumpur, Genting, Pulau Pinang,  Legoland dan Melaka akan terus dipromosi.

"Kuching dan Kota Kinabalu juga terus dipromosi sebagai strategi jangka panjang untuk menarik lebih ramai pelancong dari Utara India," katanya.

Ini adalah pertama kali OTOAI menganjurkan lawatan sedemikian dengan sebuah organisasai pelancongan negara asing.

"Ia menunjukkan hubungan baik antara Tourism Malaysia dengan industri pelancongan India di samping sambutan positif dari sini terhadap daya tarikan pelancongan di Malaysia," kata Amran.

Tahun lepas, seramai 650,989 pelancong India melawat Malaysia.

Tahun ini, Tourism Malaysia menjangka antara 780,000 dengan 800,000 pelancong dari India, iaitu pasaran keenam teratas yang menjana pelancong untuk Malaysia. - BERNAMA