<p style="text-align: justify;">KUALA LUMPUR - Seorang senator kanan Perancis Aymeri de Montesquiou mengunjungi Yang Dipertua Dewan Negara Tan Sri Abu Zahar Ujang dan mengadakan perbincangan hampir sejam di pejabat Yang Dipertua di sini hari ini.</p>
<p style="text-align: justify;">Abu Zahar berkata Montesquiou kali terakhir berkunjung di Malaysia lebih 40 tahun dulu dan menyatakan rasa kagum dengan pembangunan yang berlaku khususnya di bandar raya Kuala Lumpur.</p>
<p style="text-align: justify;">"Bagi beliau, pembangunan yang pesat menunjukkan negara dalam suasana aman dan harmoni, kata Abu Zahar.</p>
<p style="text-align: justify;">Dalam kunjungan itu, Montesquiou diiringi Duta Besar Perancis Martine Dorance. Turut hadir ialah Timbalan Yang Dipertua Dewan Negara Senator Datuk Doris Sophia Brodi.</p>
<p style="text-align: justify;">Bila diminta mengulas mengenai lawatannya, beliau menyatakan rasa kagum dengan pembangunan, keamanan dan pencapaian Malaysia sebagai negara yang berpengaruh dalam kalangan negara Asean. - BERNAMA</p>