KUALA LUMPUR - Ketua Pegawai Eksekutif Perbadanan Multimedia Malaysia (MDeC), Datuk Badlisham Ghazali akan mengambil alih jawatan Pengarah Urusan Malaysia Airports Holding Bhd.(MAHB) daripada Tan Sri Bashir Ahmad Abdul Majid yang tamat tempoh perkhidmatan esok.

MAHB dalam satu kenyataan media memberitahu, pelantikan Badlisham sebagai Pengarah Urusan MAHB yang baharu berkuatkuasa pada 23 Jun ini.

“Bagaimanapun atas permintaan Lembaga Pengarah, Bashir Ahmad bersetuju kekal di MAHB sebagai penasihat memandangkan pengalaman dan pengetahuannya dalam industri itu amat bernilai buat syarikat,” kata kenyataan itu hari ini.

Menurut kenyataan itu, tanggungjawab Pengarah Urusan MAHB buat sementara ini akan dilaksanakan oleh Exco di bawah pengawasan Lembaga Pengarah.

Jelas kenyataan itu, Bashir Ahmad pada tahun lalu telah membayangkan hasratnya memberi laluan kepada pengganti memandangkan beliau telah memikul tanggungjawab sebagai Pengarah Urusan MAHB selama 11 tahun.

“Lembaga Pengarah MAHB mengucapkan terima kasih kepada beliau yang kepimpinannya telah membawa kecemerlangan terhadap syarikat,” kata kenyataan itu. - mynewshub.my

&nbsp;