<p style="text-align: justify;">TELUK INTAN - Barisan Nasional (BN) mungkin akan meletakkan Presiden Gerakan Datuk Mah Siew Keong dalam pilihan raya kecil (PRK) Parlimen Teluk Intan.</p>
<p style="text-align: justify;">Timbalan Perdana Menteri Tan Sri Muhyiddin Yassin dijangka mengumumkan pencalonannya di sini, Sabtu.</p>
<p style="text-align: justify;">Dilahir dan dibesarkan di sini, Mah, berusia 53 tahun yang mempunyai ijazah Sarjana Muda Undang-Undang pernah menyandang jawatan Ahli Parlimen Teluk Intan selama dua penggal sebelum tewas kepada DAP dalam pilihan raya umum 2008.</p>
<p style="text-align: justify;">DAP mengekalkan kerusi itu pada pilihan raya umum tahun lalu selepas Seah Leong Peng menewaskan Mah dan calon bebas K. Moralingam dengan majoriti 7,313.</p>
<p style="text-align: justify;">Kerusi Parlimen Teluk Intan kosong selepas Seah, 48, meninggal dunia akibat kanser pada 1 Mei.</p>
<p style="text-align: justify;">Mah sebelum ini juga telah menunjukkan minat untuk bertanding lagi, sementara menunggu keputusan muktamad daripada Perdana Menteri dan Pengerusi BN Datuk Seri Najib Tun Razak.</p>
<p style="text-align: justify;">Penamaan calon ditetapkan pada 19 Mei dan hari mengundi pada 31 Mei.</p>
<p style="text-align: justify;">Daripada 60,000 pengundi di kawasan pilihan raya itu, 41 peratus adalah berbangsa Cina, 38 peratus Melayu dan 19 peratus adalah kaum India.</p>
<p style="text-align: justify;">Sementara itu, DAP kelihatan bersedia untuk mempertaruhkan Dyana Sofya Mohd Daud, 27, bagi kerusi itu.</p>
<p style="text-align: justify;">Setiausaha Agung parti, Lim Guan Eng akan mengumumkan pencalonan beliau di sini petang Sabtu.</p>
<p style="text-align: justify;">Dyana, yang merupakan setiausaha politik penasihat DAP, Lim Kit Siang dipercayai telah dipilih berbanding calon lain yang disenarai pendek termasuklah Hew Kuan Yau yang dikenali sebagai Superman.</p>
<p style="text-align: justify;">Di George Town, pemangku Pengerusi DAP Tan Kok Wai mengakui bahawa PRK Intan Teluk akan menjadi satu perjuangan yang berat untuk parti. -<strong> mStar Online</strong></p>