KUALA LUMPUR - Ahli Parlimen DAP Serdang, Dr. Ong Kian Ming meminta UMNO mengenakan tindakan disiplin ke atas Ketua Pemuda UMNO Wilayah Persekutuan, Mohd. Razlan Muhammad Rafii.

Beliau mendakwa, Mohd. Razlan membuat kenyataan perkauman melalui laman Twitter apabila menyuruh isteri seorang pemimpin DAP, Tan Poh See@Yuki Tan keluar dari Malaysia.

"Mohd. Razlan membuat kenyataan: Yuki Tan.. @imokman kenal ke siapa ni? Seorang isteri orang Kuat #DAP menghina #Malaysia insiden #MH17! Memalukan Negara! Elok balik tongsan.

"Ini satu penghinaan dan perbuatan yang salah menyuruh mana-mana rakyat Malaysia meninggalkan negara kelahiran mereka. Ia juga bersifat perkauman," dakwanya melalui satu kenyataan media hari ini.

Mohd. Razlan bagaimanapun dipercayai membuat kenyataan itu kerana marah dengan perbuatan Yuki Tan yang menulis dalam Facebooknya bahawa Malaysia sebuah negara yang tidak berguna.

Yuki Tan menulis demikian merujuk kepada tragedi pesawat Malaysia Airlines (MAS) MH17 jatuh di Ukraine pada 17 Julai lalu dipercayai akibt ditembak peluru berpandu.

Meskipun Yuki Tan membuat permohonan maaf berhubung kenyataannya dalam Facebook itu, tetapi ia telah menimbulkan kemarahan ramai pihak kerana dianggap tidak sensitif dan menghina negara. - mynewshub.my