SINGAPURA - Menteri Pelancongan dan Kebudayaan Datuk Seri Mohamed Nazri Abdul Aziz yakin Malaysia akan mencapai sasaran menerima ketibaan 13.6 juta pelancong dari Singapura tahun ini.

Beliau berkata insiden kehilangan pesawat Malaysia Airlines MH370 tidak menghalang rakyat Singapura mengunjungi Malaysia.

"Saya yakin dapat mencapai sasaran 13.6 juta pelancong Singapura... saya amat yakin," katanya pada sidang media di sini, hari ini.

Mohamed Nazri, yang mengadakan lawatan sulung ke negara ini sejak dilantik sebagai Menteri Pelancongan dan Kebudayaan, turut mengetuai Misi Jualan ke Singapura.

Turut hadir Ketua Pengarah Tourism Malaysia Datuk Mirza Mohammad Taiyab dan Pesuruhjaya Tinggi Malaysia ke Singapura Datuk Husni Zai Yaacob.

Mohamed Nazri berkata pada suku pertama tahun ini, ketibaan pelancong dari Singapura meningkat kepada 3.5 juta orang daripada 3.2 juta orang, yang memacu pertumbuhan 10.2 peratus tahun ini berbanding tempoh sama pada 2013.

"Walaupun keputusan suku pertama ialah bagi tempoh sebelum insiden MH370, saya fikir insiden ini tidak akan menyebabkan rakyat Singapura tidak berkunjung ke Malaysia," kata beliau.

Ketika ditanya mengenai jumlah pelancong yang mengunjungi Malaysia, beliau berkata: "Kami menyasarkan 28 juta pelancong tahun ini berbanding 25.22 juta tahun lepas.

"Pada keseluruhannya, untuk suku pertama, kami menerima ketibaan tujuh juta pelancong. Jika didarab dengan empat, adalah diharapkan jumlahnya mencapai 28
juta.

"Tetapi sudah tentu, kami perlu melihat kepada suku kedua kerana kesan terhadap MH370 hanya meliputi ketibaan pada suku kedua," katanya.

Mohamed Nazri berkata Tourism Malaysia menjangka kemungkinan berlakunya kemerosotan dalam ketibaan pelancong dan "sebab itulah, kami menumpukan perhatian kepada pasaran dari negara Asean, Asia Selatan, Eropah dan Timur Tengah."

"Kami memperhebatkan usaha untuk menarik lebih ramai pelancong bagi mengimbangi defisit yang mungkin dialami kerana insiden MH370 terutama dari China.
Bagaimanapun, kami yakin suku kedua tidaklah seburuk yang kami bimbangkan," katanya.

Beliau berkata semasa Perdana Menteri Datuk Seri Najib Tun Razak melawat China sempena ulang tahun ke-40 hubungan diplomatik Malaysia-China, Perdana Menteri China Li Keqiang telah memberi jaminan kepada Najib bahawa insiden MH370 tidak akan menjejaskan pelancongan ke Malaysia.

Mohamed Nazri berkata Tourism Malaysia telah pun memulakan kempennya untuk menarik pelancong China ke Malaysia.

"Kami akan kembali semula ke China dan kami akan meningkatkan usaha pada suku kedua ini untuk menarik lebih ramai pelancong dari China ke Malaysia.

"Tahun lepas, kami berjaya menarik 1.7 juta pelancong China. Kami berharap sekurang-kurangnya dua juta pelancong dari China tahun ini," katanya. - BERNAMA