KUALA LUMPUR - IKIMfm tidak pernah membuat kenyataan menggesa orang ramai supaya tidak membeli ikan air tawar di beberapa pusat beli-belah ternama kerana menjual Ikan yang diberi makan bangkai babi.

Ketua Pegawai Perhubungan Korporat Unit Perhubungan Korporat IKIM, Sapuah Nawawi berkata, kandungan mesej dalam aplikasi WhatsApp mengenai gesaan itu seperti yang tersebar dalam kalangan orang ramai pagi ini tidak benar.

“IKIMfm menafikan kandungan mesej di aplikasi WhatsApp yang tersebar pagi ini berkenaan dakwaan "kolam ikan patin Batu Gajah Ipoh kering kontang, penuh dengan tulang khinzir. Berikutan dengan itu, diingatkan! Jangan beli ikan air tawar di pasaraya Billion, Econsave, Giant, Tesco, AEON dan Rapid. Semua 'supplier' ikan bangsa Cina. Keluar dalam radio IKIM pagi tadi',”.

“Dimaklumkan bahawa penyampai radio hanya membaca berita di akhbar-akhbar utama tanpa menyebut nama-nama pasar raya berkenaan,” katanya dalam satu kenyataan hari ini.

Sehubungan itu, Sapuah berkata, IKIMfm memohon orang ramai tidak mempercayai dan menyebarkan mesej tersebut dan berasa kesal dengan tindakan pihak yang membuat penyebaran itu.

Akhbar hari ini melaporkan, Mufti Perak, Tan Sri Harussani Zakaria menjelaskan ikan yang diberi makan bangkai babi perlu dikuarantinkan terlebih dahulu selama tiga hari sebelum boleh dimakan oleh umat Islam.

Beliau dipetik berkata, dalam tempoh kuarantin itu, ikan berkenaan juga perlu diberikan makanan yang lain selain bangkai babi.

Bagaimanapun, jelasnya, jika umat Islam sudah termakan ikan tersebut tanpa pengetahuan, maka tidak menjadi satu kesalahan.

Siasatan Jabatan Perikanan Perak di sebuah kolam ternakan ikan patin yang kering di Jalan Ipoh-Batu Gajah di Lahat menjumpai tulang haiwan yang dipercayai babi. - mynewshub.my